Caalamka Online » XOG: Maxaad Ka Ogtahay Malaayiin Dollar Oo Uu Helay Musharax Faarax Cali Shire Iyo Talaabooyin Deg Deg Ah Oo Uu Qaaday.\nXOG: Maxaad Ka Ogtahay Malaayiin Dollar Oo Uu Helay Musharax Faarax Cali Shire Iyo Talaabooyin Deg Deg Ah Oo Uu Qaaday.\nJanuary 7, 2018 - Written by Khaliif - Edited byKhaliif\nSiyaasi Faarax Cali Shire oo horey u soo noqday Wasiirka Maaliyada ee Puntland sannadkii 2009-kii ilaa 2014-kii ayaa safaro kala duwan kusoo maray inta badan wadamada Dibada, kuwaas oo uu taageero ugu raadinayo musharaxnimadiisa sannadka nagu soo beegan ee 2019-ka, oo uu doonayo Madaxweyne-nimada Puntland.\nFaarax Cali Shire ayaa taageero u raadiyey qorshihiisa, wuxuuna xooga saaray sidii uu ku heli lahaa Malaayiin Dollar, oo loogu talogalay Iibsashada codadka Xildhibaanada, si looga gudbo xil isku dhiibida sadexda beelood ee Puntland.\nFaarax ayaa lacag badan ka helay Ganacsato iyo shaqsiyaad muhiim ah oo ka soo jeeda beeshiisa iyo guud ahaan Puntland, waxayna xooga saareen sidii Isbedel dhinaca hogaanka ah u dhici lahaa sannadka nagu soo beegan.\nWarar ku dhaw dhaw Siyaasiga ayaa sheegaya in uu hadda hantiyey Aduun gaaraya 10Malyan oo Dollar, taas oo bilow wanaagsan u ah qorshihiisa ku aadan noqoshada Madaxweyne-nimada Puntland, xili uu wajahayo siyaasiin ay wataan wadamada qaarkood.\nSiyaasigan ayaa sannadyadii ugu dambeeyey waday loolankiisa, wuxuuna saameyn wanaagsan ku\ndhex leeyahay bulshada Puntland, waxaana lagu xasuustaa waxyaabihii uu qabtay intii uu ahaa\nWasiirka Maaliyada ee Xukuumadii Faroole.\nBalse dadka dhaliila ayaa ku eedaynaya in uu amaan iyo bogaadin wali weyn u hayo kooxdii AARAN-JAAN ee Madaxweyne Faroole xukuumadiisii la dagtay, kuwaas oo saameyn ku leh loolankiisa doorashada.\nFaarax ayaa hadda baneeyey inta badan guryaha uu ku leeyahay magaalada Garoowe, wuxuuna dajinayaa Ragga loolankiisa qeybta ugu badan ka qaadanaya oo kasoo kala jeeda beelaha iyo gobalada Puntland oo dhan, si weyn ayuuna hadda u bilaabay qorshihiisa.\nKudhawaaqida Musharaxnimadiisa ayaa lafilayaa in ay noqoto mid ay dhinacyo badan ka qeybgalaan, waxaana guddiga uu magacaabi doono ka dhex muuqan doona rag siyaasad aan kucusboneyn, xubno saameyn weyn leh iyo shaqsiyaad Wariyayaal ah oo hadda ka dhex shaqeeya warbaahinta gudaha, kuwaas oo saameyn ku leh siyaasadda dalka.\nLoolan adag ayuu wajahayaa, isagoo doonaya in uu helo taageerada baarlamaanka Puntland, iyadoo haddii uu guuleysto noqonaysa markii ugu horeysay oo sadexda beelood ee Maxamuud Saleebaan la dhaafiyo jagada ugu sareysa Puntland, taas oo ka dhigan talaabo muujin karta in la wada leeyahay mandiqada.


Xanuunka beerka oo noqday hoggaamiyaha xanuunada dilaaga aduunka - Puntland Mirror Believable Media Website\nHomeHealthXanuunka beerka oo noqday hoggaamiyaha xanuunada dilaaga aduunka\nJuly 7, 2016 Abdi Omar Bile Health 0\nFayruska beer xanuunka ayaa noqday hoggaamiyaha xanuunada dilayaasha ah ee caalamka, marka la barbardhigo Aids-ka iyo TB-da, sida ay muujinayso cilmibaaris uu soo saaray wargeyska caafimaadka ee Lancet medical journal.\nCilmibaarista ayaa ku qiyaastay in xanuunka beerka iyo dhibaatadiisa uu hoggaaminayo dhimashada xanuunada caalamka isagoo ay u dhinteen 1.45 malyan intii lagu guda jiray sanadkii 2013-ka, iyadoo ay jireen talaalo iyo daawaymo.\nHaayda caafimaadka aduunka (WHO) ayaa xogteedu muujinaysaa in 1.2 malyan ay u dhinteen xanuunka Aids-ka sanadkii 2014-ka, halka TB-da ay ka ahayd 1.5 malyan.\nBeer xanuunka waxaa uu ku dhacaa beerka bini’aadamka, intooda badan waxa sababa jeermis balse mararka qaar waxaa keeni kara daawooyin iyo isticmaalka khamrada, ama xanuuno kale.\nWaxaa jira shan nooc oo waaweyn oo beer xanuun ah, kuwaasoo kala ah A, B, C, D iyo E.\nSida ay sheegtay WHO, noocyada A iyo E ayaa sida caadiga ah waxaa laga qaadaa biyaha iyo cunada wasakhaysan, halka B, C, iyo D sida caadiga ah ay ku gudbaan taabasho qoyaan oo katimid qofka bukaanka ah.\nCilmibaarista ayaa muujinaysa in dhibaatada ugu badan ee beer xanuunka ay ka jirto wadamada Bariga qaarada Aasiya.\nSoomaaliya iyo beer xanuunka\nFayruska beer xanuunka ayaa kusoo badanayay gudaha Soomaaliya sanadadii u dambeeyay sida uu Puntland Mirror u sheegay dhaqtar ku takhasusay xanuunada guud oo ka howlgala magaalada Boosaaso.\n“Haa, aad buu u soo kordhayaa xanuunkaas bulshada Soomaalida dhexdeeda, dad badana waa ay u dhintaan sanad walba, waagii hore Soomaalida aad bay u fududaysan jirtay xanuunka oo dab iyo wax lamid ah bay aaminsanaayeen in lagu daweeyo, laakiin waxay ku xirantahay nooca xanuunka, tusaale Soomaalida waxa aad ugu badan nooca A-da oo ay fudutahay in la daaweeyo laakiin B iyo C waa labada nooc oo ugu khatarta badan kuwaasoo keena kansarka beerka ugu dambayn,” ayuu yiri dhaqtarka.\nDhaqtarka ayaa sheegay in Soomaaliya aysan ka furnayan xarumo lagu daaweeyo xanuunada beerka taasoo keenta in dadka intooda awooda ay dibadaha u aadaan daaweyn cidii kalena aysan helin daaweyn caafimaad taasoo naftooda khatar ku keeni karta haddii aan xanuunka lala tacaalin.\nNovember 1, 2017 Turkiga oo Soomaaliya siiyay ku dhawaad 450 xabo oo qorigiisa casriga ah ee MPT-76\nSeptember 5, 2017 Nabadoon cusub oo lagu caleemosaaray Garoowe


Afhayeenka cusub ciidanka AMISOM oo sheegay inay afgooye sii dhaafeen 30 KM. Soomaalinews.com 12 Jul 12, 05:23\nAfhayeenka Cusub Ciidamada AMISOM Cali Aadan Xaamud ayaa sheegay in ciidamada AMISOM ay dhaqdhaqaaq ciidan oo ay ku doonayaan inay gobolka Sh/hoose kula wareegaan ka wadaan deegaano hoos yimaada gobolkaasi.\nMr. Xaamud ayaa sheegay in Ciidamada AMISOM ilaa 30 KM ay sii dhaafeen Magaalada Afgooye ee gobolka Sh/hoose sida uu sheegay, isagoo sheegay ujeedka looga dhigay Afhayeenka AMISOM ay tahay isagoo afka Somaliga ah kula hadli karo Shacabka Soomaaliyeed.\nAfhayeenka cusub sidoo kale waxa uu sheegay in ciidamo cusub oo ka socda dowladaha Jabuuti iyo Seralion ay soo gaarayaan magaalada Muqdisho maalmaha soo socda si loo kordhiyo tirada Ciidamada AMISOM ee Soomaaliya jooga.\nCiidamada AMISOM ayaa howlgalo ka wada gudaha dalka Soomaaliya iyagoo caawinaya ciidamada dowladda KMG Soomaaliya oo dagaalo kula jira Xarakada alshabaab.


Nexemyaah 12 SOM - Wadaaddadii Iyo Reer Laawi - Haddaba - Bible Gateway\n12 Haddaba kuwanu waa wadaaddadii iyo kuwii reer Laawi oo soo raacay Serubaabel oo ahaa ina Salaatii'eel, iyo Yeeshuuca: Seraayaah, iyo Yeremyaah, iyo Cesraa, 2 iyo Amaryaah, iyo Malluug, iyo Xatuush, 3 iyo Shekaanyaah, iyo Rexuum, iyo Mereemood, 4 iyo Iddo, iyo Ginnetoy, iyo Abiiyaah, 5 iyo Miyaamin, iyo Macadyaah, iyo Bilgaah, 6 iyo Shemacyaah, iyo Yooyaariib, iyo Yedacyaah, 7 iyo Sallu, iyo Caamooq, iyo Xilqiyaah, iyo Yedacyaah. Intaasu waxay ahaayeen madaxdii wadaaddada iyo walaalahoodii joogay wakhtigii Yeeshuuca. 8 Oo weliba kuwii reer Laawi waxay ahaayeen Yeeshuuca, iyo Binnuwii, iyo Qadmii'eel, iyo Sheereebyaah, iyo Yahuudah, iyo Matanyaah oo madax u ahaa mahadnaqidda, isaga iyo walaalihiisba. 9 Oo weliba Baqbuqyaah iyo Cunnii oo ahaa walaalahood waxay ku jireen gudaha oo iyagay ka soo hor jeedeen. 10 Oo Yeeshuuca wuxuu dhalay Yooyaaqiim, Yooyaaqiimna wuxuu dhalay Eliyaashiib, Eliyaashiibna wuxuu dhalay Yooyaadaac, 11 Yooyaadaacna wuxuu dhalay Yoonaataan, Yoonaataanna wuxuu dhalay Yadduuca. 12 Oo wakhtigii Yooyaaqiim waxaa jiray wadaaddo qabiilooyin madax u ahaa; waxaa reer Seraayaah u ahaa Meraayaah, reer Yeremyaahna Xananyaah, 13 reer Cesraana Meshullaam, reer Amaryaahna Yehooxaanaan, 14 reer Meliikuuna Yoonaataan, reer Shebanyaahna Yuusuf, 15 reer Haarimna Cadnaa, reer Meraayoodna Xelqay, 16 reer Iddona Sekaryaah, reer Ginnetoonna Meshullaam, 17 reer Abiiyaahna Sikrii, reer Minyaamiinna, reer Moocadyaahna Filtay, 18 reer Bilgaahna Shammuuca, reer Shemacyaahna Yehoonaataan, 19 reer Yooyaariibna Matenay, reer Yedacyaahna Cusii, 20 reer Sallayna Qallay, reer Caamooqna Ceeber, 21 reer Xilqiyaahna Xashabyaah, reer Yedacyaahna Netaneel. 22 Oo kuwii reer Laawi oo joogay wakhtigii Eliyaashiib, iyo Yooyaadaac, iyo Yooxaanaan iyo Yadduuca waxay ahaayeen madaxda qabiilooyinka oo la qoray; waxaa kaloo la qoray wadaaddadii joogay ilaa boqornimadii Daariyus kii reer Faaris ahaa. 23 Kuwii reer Laawi oo ahaa madaxdii qabiilooyinka waxaa lagu qoray kitaabkii taariikhda tan iyo wakhtigii Yooxaanaan oo ahaa ina Eliyaashiib. 24 Oo kuwii reer Laawi madaxda u ahaa waxay ahaayeen Xashabyaah, iyo Sheereebyaah, iyo Yeeshuuca oo ahaa ina Qadmii'eel, iyo walaalahoodii iyaga ka soo hor jeeday inay Ilaah ammaanaan oo ay u mahadnaqaan, siduu amray Daa'uud oo ahaa ninkii Ilaah, iyagoo iska soo hor jeeda. 25 Oo Matanyaah, iyo Baqbuqyaah, iyo Cobadyaah, iyo Meshullaam, iyo Talmon, iyo Caquub waxay ahaayeen irid-dhawryadii dhawri jiray bakhaarradii u dhowaa irdaha. 26 Kuwaasu waxay joogeen wakhtigii Yooyaaqiim oo ahaa ina Yeeshuuca, ina Yoosaadaaq, iyo wakhtigii taliyihii Nexemyaah ahaa iyo wakhtigii wadaadkii Cesraa oo karraaniga ahaa.


Xukuumadda Somaliya ayaa meesha ka saartay in wax rayid ahi lagu dilay duqayntii maanta ka dhacday nawaaxiga Degmada Jamaame ee Gobolka Jubbada Hoose.\nWasaaradda Warfaafinta Somaliya ayaa war ay saqdii dhexe ee caawa soo saartay waxaa lagu sheegay in laba weerar oo ka dhacay agagaarka deegaanka Dab Shiniile iyo Degmada Jamaame lagu dilay saddex ka mida maleeshiyada Al Shabaab.\nSidoo kale warka ayaa lagu sheegay in Dowladda Somaliya iyo Taliska AFRICOM ay qaadaan tallaabooyin waaweyn oo looga hortaggo waxyeelada rayidka, si ka duwan baa warka lagu yiri weerarada aan kala sooca lahayn ay Shabaabku sida joogtada ahi ugu gaystaan dadka rayidka ah.\nBarraha Internet-yada ee afka Shabaabka ku hadla ayaa baahiyay in duqaynta lagu dilay mid ka mida Salaadiinta beelaha, kaasoo ay magaciisa ku sheegeen Suldaan Maxamed Cabaas.\nTaliska AFRICOM ayaa sanadkan bilowga ah dardar ku wada weerarada dhinaca cirka, ee ay ka gaysanayaan dhulka ay maamusho Al Shabaab.


Guurka ka hor su'aalaha mudan in ay gabadha is waydiiso | Gaaloos.com\nHome » Guurka » qoyska » Guurka ka hor su'aalaha mudan in ay gabadha is waydiiso\nGuurka ka hor su'aalaha mudan in ay gabadha is waydiiso\nma is waydiisay hebalaayo maxaa loo furay? ma is waydiisay habelow iyo heblaayo maxaa markasta dhex dhigay khilaaf?\nInta aysan guursan gabadha laakiin ay dooneeso in ay guursato ayaa ah in ay ka fikirto wax yaabo badan ama is waydiiso su'aalo badan oo u muhiim ah nolasheeda dambe, hadii aadan sidaa u fikir waxaa laga yaabaa in uu go'aanka guurka kaa xumaado aad la nasiib noqoto kumanaanka kun ee maanta kala tagay.\n4. Ma Yahay Nin Qaadi kara Mas'uuliyadaada\nwaxaa badan rag aan qaadi karin mas'uuliyada dumarka, hadaba iska hubo in uu yahay nin qaadi kara masuuliyada, in uu yahay nin noloshaada balan qaadi kara, hadii intaas aadan ku heesan waxaad noqon doontaa dhibane.\nhadii aad ku aragto in ninkaaga uu balanta ka baxaya waxad la soo baxdaa warqad cadeeneeso in uu balan kaa qaaday taas oo noqon karta in ninka go'aankiisa dib ula laabta ama noqda mid ilaaliya balamihii uu qaaday.\nTitle: Guurka ka hor su'aalaha mudan in ay gabadha is waydiiso


Ma Buudhi Madhan Ayuu Muuse Ka Kiraynayaa Maxamed Kaahin\nThursday October 14, 2021 - 11:01:07 in News by Hadhwanaag News\n"Muuse Sharci Ma Qabto Oo Reer Ma Qabto"\nMuj. Moxamed Kaahin Ahmed waxu yahay, waxuu galo, iyo waxuu gudaba reer Somaliland way yaqaaniin. Waa mujaahid ixtiraam iyo qaderin innaga mudan,waa geesi, waa deeqsi, waa aftahan, xoolaha ummada ma cuni, waa diric iyo madhaafaankii qaranka, oo wuu u qalmaa gudoomiye xisbi iyo midda madaxweyninimoba. Waxa hadaba is weydiin leh, maxuu kusoo kordhin karaa mansabkaas gudoomiyanimada xisbiga ee Muuse Biixi ku bedelanaayo taageeradii degaanka beriga Burco. Muuse waxuu rabaa laba arrimood midkood, ta kowaad inuu Mohamed Kaahina kidhli madaxa u geliyo oo ku yidhaahdo waa anigaa xisbigii kugu wareejiyeye xaafadaadu ha ii taageerto anigana mar kale. Ta labaad, waxuu Muuse rabaa haddii jewiga siyaasadeed uu ka janjeedho oo uu ka baqdo doorashada, inuu Mohamed kaahin ku yidhaahdo igala shaqay siday Guurtida iyo gudoomiye Saleebaanba iigu taageeri lahaayeen muddo kordhin, dabadeedna marka waqtiga la ii kordhiyey dhamaado, aniguna Muuse Biixi ahaan waxaan ka hawl geli doonaa sidii Madaxweyne Siilaanyo oo kale uu ii caawiyey, inaan aniguna madaxwenenimada kuu saari. Waxay u egtahay inuu Mohamedna run moodey.\nHadaba, shirkii Hargeysa ee Mohamed Kaahin ku iclaamiyey inuu gudoomiyaha noqonayo, qudbadiisii waxuu mujaahid ku sheegay inuu mujaahid ahaa oo runtii ah, waxuu kale oo sheegay inuu ragii ka horeeyey ee ka waaweynaa uu u samraayey muddo 30 sanadood ah waana runtii, waxuu kale oo sheegay inuu xaafada oo dhan wax ka wada rabo taasina waa runtii, waxuu kale oo sheegay in loo baahan yahay isxulafeysi si aanay jeegaantu u baabi’in taasise runtii maaha. Madaxweyne Muuse Biixi in loo codeeyo waxa xaafada faray Madaxweyne Siilaanyo, reerkuna wuu ka aqbalay. Xaafada Muuse may ogolayn Muuse ee markay arkeen innagoo wadana Muuse, ayey iskeen daad-raaciyeen. Maanta dhibta ugu badan ayuu xaafadiisa ku hayaa. Haa, way jiraan dad uu shaqooyin siiyey iyo danley xaafidiisa ah oo taabacsan Muuse, laakiin shiikhyada ( sida Shiikh Aadan Siire), dhalinyarada, iyo waxgaradka xaafadaasi waxay hoos hoos nagu yidhaahdaan waar "Jin ninkii keenay baa saari kara uune”, ninkan cagta na mariyey, mar labaad ha nagu soo dooranin Ilaahay hadaad taqaaniin. Markaas Jeegaanta iyo xulafanimadani halkay taalaa? Muuse sharci ma qabto oo reer ma qabto, ee ma qolo Muuse Biixi la yidhaahdo buu Moxamed kaahin leeyahay aynu is gaashaan-buureysano.\nWaxa Qoray, Siyaasi Cali-Khadar Cismaan Xasan (Cali Kubad)


Madaxweyne Shariif oo Ciidanka la Hadlay\nMadaxweynaha Somalia ayaa ka qayb galay munaasabad loogu talo galay Saraakiil ciidanka ah o la dalacsiiyay, waxaanu ka hadlay xaaladda dalka.\nMadaxwayne Sheekh Shariif Sheekh Axmed oo ka hadlay munaasabadii lagu dalacsiinayay saraakiisha ciidamada dowlada ayaa ugu horayn sheegay in dawladdu ay taageerayso ciidmada isaga oo ku ammanay hawsha ay ciidanku hayaan.\nMadaxwaynaha ayaa sidoo kale sheegay in la gaadhay wakhtigii dalka amniga lagu soo dabaali lahaa.\nSheekh Shariif ayaa ugu danbayntii qeexay in dowladnimadu ay ku salaysantahay kala danbayn iyo is ixtiraam.\nMadaxwaynaha ka hor ayaa waxaa goobta munaasabadu ka dhacaysay oo ahayd xarunta madaxtooyada ee (Villa Somalia) hadallo kooban ka jeediyay taliyaha ciidanka xoogga dalka soomaaliyeed Jeneral Maxamed Geelle Kaahiye oo ku hadlay waxyaabaha ay saraakiisha la dalacsiinayay ku mutaysteen isaga oo tilmaamay in ciidanku diyaar yahay.\nDalacaadda saraakiishan ka tirsan ciidamada DKMG soomaaliya ayaa ku soo beegmaysa xili dowlada kmg ah ay ku furanyihiin dagaalo ay inta badan ku soo qaadaan fariisimadooda kooxaha hubaysan ee ka soo horjeeda .


Iraq Archives - Sawirrotv\nTag Archive for: 'Iraq'\nFebruary 20, 2017 – Ciidamada dalka Ciraaq ayaa saakay aroortii bilaabay howlgal cusub oo ay ciidamada ururka ISIS/Daacish uga sifaynayaan dhinaca galbeed ee Magaalada Mosul oo ay gacanta ku hayaan laga soo bilaabo sanadkii 2014-kii. Ciidamada Dowlada Ciraaq oo gacan ka helaya xulfada NATO, ayaa ku guuleystay inay Bariga magaalada Mosul ka saaraan kooxda ISIS, balse …\nNovember 24, 2016 – Magaalada Mosul oo ay ku dagaalamayaan ciidamo Xulufo ah oo taageersan dowladda dalka Ciraaq iyo ururka mayalka adag ee Daacish, ayaa waxa uu xaalka iminka isku bedelay mid aad cakiran, maadaama ay kooxahani ku dul dagaalamayaan shacabka ku dhaqan magaaladaasi. Duulaankan lagu qaaday MagaaladaMosul ayaa ahaa mid ay ciidamadani u diyaar …\nNovember 22, 2016 – Waxaa weli si xawli ah ku socda hawlgaladda la doonayo in dagaalyahanada Ururka Daacish looga nadiifiyo xaafadaha hore ee magaalada Mosul, iyadoo halkaasi oo uu ka socdo dagaal jilbaha looga murxay. Ciidamada xulufada ah ee u badan Kurdida iyo shiicada ayaa isku dayaya inay xaafadaha magaalada ay ka koobantahay gudaha u …\nNovember 13, 2016 – Magaalada Mosul oo ah magaalo qadiimi ah ayaa soo martay marxalado kala gadisan, iyadoo magaaladani ay waligeed ahayd magaalo kala qaybisa dadka muslimiinta ah ee Shiicada iyo Sunnida. Hadaba Barnaamijkani ayaa waxaa loogu guda galayaa taariikhdii ay soo martay magaaladani. Magaalada qaniga ah ee Mosul ayaa waxaa hadda u tartamaya dalal …\nDagaalka Magaalada Mosul oo Cakiran iyo Ciidamada Ciraaq oo La Kulmaya Iska Caabin Xoogan (VIDEO)\nNovember 06, 2016 – Dagaalka Magaalada Mosul ayaa noqday mid cakiran, waxaana ciidamada dowladda ciraaq ay la kulmayaa iska caabin xoogan, iyadoo dagaalyahanada Daacish ay adeegsanayaan xeelado iyo xirfado cusub, waxaa ayna dhufaysyo ka samaysteen guryaha hoostooda si aysan diyaaraha u arag. Dagaalyahannada ururkaasi ayaa lagu soo warramayaa in ay ciidanka Ciraaq ku weerarrayaan gantaallada …\nOctober 31, 2016 – Ciidamada dalka Ciraaq iyo Xulafadooda ayaa fooda galiyay tuuladii u dabbeysay, ka hor Magaalda Mosul, waxana ay ciidamada isku diyaarainayaan sidii ay gudaha u geli lahaayeen magaaladaasi Mosul oo ah magaalada labaad ee ugu weyn ee dalka Ciraaq. Ciidamada sida gaarka u tababaran ee la dagaalanka Argagixisada ee loo yaqaano CTS …\nCiidamada Xulufada oo aad ugu Dhawaaday Magaalada ay Daacish ka Taliso ee Mosul (VIDEO)\nOctober 26, 2016 – Waxaa sare usii kaceysa tirada dadka Shacabka ah ee ka qaxaya magaalooyinka u dhaw dhaw magaalada Mosul ee waqooyiga dalka Ciraaq, kadin markii Ciidamada Xulufada ay xoreeyeen goobahaasi. Magaaladaasi oo ay hada ku hareeraysan yihiin ciidamada Dowlada Ciraaq, kuwa Kurdida iyo maleeshiyaad kale oo badan ayaa la filayaa inay dhawaan ka …\nOctober 24 , 2016 – Dagaalka ay Ciidamada xulufda ku doonayaan inay magaalada Mosul ugala wareegaan uruka ISIS ayaa waxa uu bilaawday labo Isbuuc ka hor, iyadoo ilaa iyo Hadda Ciidamada uu Maraykanka Horkacayo ay la wareegeen Tuulooyin Badan oo ay Ururka Daacish gacanta ku hayeen. Dagaalka magaalada Mosul ayaa waxaa ka qayb qaadanaya ciidamo …\nDuulaanka Magaalada Mosul ee Dalka Ciraaq oo Maanta Galay Maalintiisii Afaraad (VIDEO)\nOctober 20 , 2016 – Duulaankii lagu qaaday magaalada Mosul ee waqooyiga dalka Ciraaq, ayaa waxa uu maanta galay maalintiisii afaraad ee la doonayo in magaaladaasi looga xoreeyo ururka daacish oo magaaladaasi gacanta ku hayay laga soo bilaabo sanadkii 2014-kii. Dagaalyhanada daacish ayaa adeegsanaya xeelado cusub oo ay doonyaan inay ku hakiyaan duulaanka ku soo …


Sirdoonka Sucuudiga Oo Qirtay Dilka Wariye Jamaal Khaashogi Iyo Dareenka Dunidu Ka Bixisay | Baligubadlemedia.com\nSirdoonka Sucuudiga Oo Qirtay Dilka Wariye Jamaal Khaashogi Iyo Dareenka Dunidu Ka Bixisay\nDawlada sucuudiga ayaa kooxdii fulisay dilka wariye Jamala Khaashogi ku tilmaantay qaar fuliyey “hawlgal qaldan oo aanay amar u haysan” , hadalkaas oo ah mid dhan kale ka eegaya dhacdo dunida oo dhami ka qaylisay.\nWasiirka arimaha dibada sucuudiga Caadil Al-Jubayr, ayaa u sheegay telefishanka Fox News in “dilku” ahaa “khalad weyn” waxaanu beeniyey in dhaxal sugaha taajka boqortooyada ee awoodda badani amray dilka wariyahaasi.\nWariye Khaashoqji waxa markii ugu dambaysay isagoo nool la arkay markii uu galayey qunsuliyadda Sucuudigu ku leeyahay magaalada Istanbul ee dalka Turkiga.\nXukuumadda Sucuudigu waxay markii hore sheegtay in uu qunsuliyada ka baxay 2\nOktoobar, laakiin Jimcihii ayay markii ugu horaysay qirtay in uu dhintay, waxaanay sheegtay inuu ku dhintay dagaal gacan ka hadal ah [oo isaga iyo saraakiil wax weydiinaysay dhex maray]. Hase yeeshee arintaa waxay kala kulantay dhaleecayn weyn.\nSaraakiisha Turkiga ayaa rumaysan in Khaashoqji oo ahaa nin ku cadcad dhaliisha xukuumadda Sucuudiga ay koox ka tirsan sirdoonka Sucuudigu ku dhex dishay dhismaha qunsuliyadda waxaanay sheegeen in ay hayaan caddaymo arintaa muujinaya.\nDalalka Britain, Faransiiska iyo Jarmalka ayaa Sacuudi Carabiya ugu baaqay inuu sharraxaad degdeg ah ka bixiyo geerida Jamaal Khaashoqji.\nWar murtiyeed ay si wada jir ah u soo wada saareen sadexdaas dal ayaa waxay ku sheegeen arrinta ah inuu Khashoggi uu ku dhintay “dagaal ka dhacay” qunsuliyadda Sacuudiga uu ku leeyahay Istanbul ay u baahan tahay in laga keeno “caddeeymo macquul ah oo la rumeysan karo”.\nMadaxweynaha Turkiga Recep Tayyip Erdogan wuxuu wacad ku maray inuu mudda gaaban uu ku soo bandhigayo caddeymaha dhabta ee dilka wariyahaasi la xidhiidha.\nMadaxweyne Erdogan wuxuu intaa ku daray inuu faafaahinta ku saabsan dilka Khashoggi uu salaasada baarlamaanka la hor iman doono.\nDibadbax lagu qabtay Istanbul mar uu ka hadlayna wuxuu sheegay “waxaan raadineynaa ee iisu keen a keenay waa caddaalad taa ayaana keeneysa inaan runta la qariyey oo dhan aan dibadda soo dhigno.”


Anigu ma ciidee adiga ciid! W/Q: Ramla Gobdoon | Laashin iyo Hal-abuur\nAnigu ma ciidee adiga ciid! W/Q: Ramla Gobdoon\nAnigu ma ciidee adiga ciid!\nWaa guri wayn, oo ku yaallaa bartamaha magaalada. Waa la igu tirin karaa, in aan ka mid ahay dadka guriga deggan, haddana kama mid ahi. Gudaha iyo bannaankaba waa uu ka wayn yahay gurigu, haddana qayb yar ayaan ka degganahay. Waa meel gees ah oo u dhaw iridka laga soo galo. Ulo la isu geeyay korkana looga xiray bac ayaa qol ii ah. Baakado aan isu geeyay ayaa sariir ii ah, ciiddana iga xijiya. Kabahayga ayaa barkin ii ah. Habeen walba halkaa ayaan ku soo hoydaa, subixiina ka kallahaa.\nMaalintii aan dhashay ayay hooyaday dhimatay. Way umul raacday. Waa oraah lagu sababeeyo dhimashadeeda. Xabbad ayaa dishay aabbahay. Sidaasna ayeeyday ayaa ii sheegtay. Ilaa iyo shan jirkaygii iyada ayaa i haysatay. Hooyo, aabbe iyo walaal ayay ii noqotay. Iyada ayaa i bartay magacayga, kan hooyaday iyo aabbahay. Da’da aan jiro ayay ii sheegtay. Dhabteeda ayaan ku seexan jiray. Waxa ay i gaysay dugsi qur’aan si aan hingaadda u barto. In ay iskool i gayn doonto ayay ii ballan qaadday. Xanuun ayaa iyadana iga dilay. Waxa ay iga la dardaarantay dad iyada u dhawaa, iyagana si xun ayay iila dhaqmeen heer aan markii dambe ka soo baxsaday. Ilaa maanta waxa aan wareegaa dibadda.\nDhowr sano ayaan dibad joog ahay. Cid i soo raadisay, cid iga fekerta, cid i daryeesha iyo cid iga naxda ma jiraan. Kabaha aan dadka u caseeyo iyo islaamaha aan ka caawiyo soo dajinta qaadka ayaan quud ka helaa. Wixii aan bannaanka ka helo ayaan maalintii cunaa. Haba u badnaato reereebka maqaayadaha. Shaqadaydu maalinba waa si. Maalin waan helaa, maalinna waan waayaa. Magaalo iga wayn iyo dad iga tira badan ayaan subax walba ku kallahaa. Dadku iima naxaan si naxriis lehna igu la ma dhaqmaan. Aniga oo kabahooda caseeya fadhigana ugu geeya ayay haddana iga wiswisaan, kolka ay arkaan calaladayda wasaqda badan iyo qaabka aan ahay.\nSanadihii u horreeyay waan la qabsan waayay nolosha darbi jiifnimada. Waxaan tabay ayeeyday. Habeennada qaar marka aan la jiifi waayo baahi darteed ayaan soo xusuustaa cuntadii ay i siin jirtay. Habeennada qaar waan barooran jiray marka aan soo qarwo, ama aan arko riyo xun. Hadda ma ooyo. Ma cabsado. Ma naxo. Roobka iyo dhaxanta waxba nooma dhexeeyaan. Habeenkii waa uu igu da’aa, waaga marka uu baryana qorraxda ayaa i qallajisa. Sidaas ayaan muddo ku noolaa kuna noolahay.\nQofka ay duruuftu iga dhigtay ayaan ahay. Ma ihi qofkayga saxda ah. Ma aqaanno micnaha farxadda. Ma qoslo. Waan rabaa in aan ogaado qofkayga rasmiga ah, laakiin waa in aan helaa qof i daryeesha, koriismadaydii xumaatay toosisa, indha kalana igu tusto dunidan foolxumada, nacaybka iyo yaska aan kala kulmo. Qofkaasi ma ogi haddii aan heli doono. Ma kula tahay in aan helaayo? Adiga ma ii noqonaysaa?\nMaalin dhow waa Ciid. Ma ogi micnaha ay leedahay. Waxaanse arkaa dadka oo dhar qurxoon ku labbisan, cunto macaan cuna oo faraxsan. Intaas lidkooda ayaan ku suganahay. Suuqa ayaan ku arkaa carruur ila mid ah, oo waalidkood u iibinayo dhar iyo qalab lagu ciyaaro. Waan jeclahay in aan sidooda noqdo, haddana waxa aan ogahay in aan noqonayn. Ma haysto waalid ama walaal suuqa ii kaxeeya, waxna ii soo iibiya. Maba aqaan dooqayga. Waa xanuun. Laakiin waa runta aan ku noolahay. Waad ciidaysaa adiga saw maaha? Xaggee aadi doontaa subaxa ciidda? Maxaa ku qorshaysan? Ha dhihin waxba. Ha dhihin ma ogi. Ha dhihin ma rabo inaan ciido.\nWaxa aad ka soo dhex kacaysaa guri daboolan. Waxaa kula soo kacaya waalidkaa iyo walaalahaa. Wax waad soo iibsan kartaa. Cunto badan ayaad helaysaa. Ehel iyo asxaab aad booqato ayaad leedahay. Sidee ayaadan u ciidayn? Aniga ma ogi waxii aan samayn lahaa, sidaa darteed baakaddayda ayaan ku hurdi doonaa. Adiga haddii aadan ogayn wax aad samayso hadda ayaad ogaan kartaa. Sababtoo ah waad awooddaa in aad ogaato. Ciid. Farax. Samee waxa aad jeceshahay. Bannaanka u soo bax. Kolkaana waxa aad arki doontaa aniga oo badan. Naga farxi.\nW/Q: Ramla Gobdoon


Iswiidhen oo ciidamo sirdoon ah u direysa dalka Maali - Radio Sweden Somali - Raadiyaha Iswiidhen | Sveriges Radio\nMaali oo galbeedka Afrika ku yaal.\nLa daabacay tisdag 18 februari 2014 kl 09.47\nWaxay u badan tahay in ay Iswiidhen dalka Maali u diri doonto koox sirdoon ah oo ka tirsan ciidamada xoogga dalka. Inta qof oo ay kooxdaasi ka koobnaan doonto weli lama oga, balse waxaa la isla dhexmarayey warar sheegaya ilaa 200 oo askari.\nLaga soo bilaabo dayrtii la soo dhaafay waxaa caddaatey in qayb ka mid ah ciidamada xoogga dalka Iswiidhen laga soo celin doono Afqaanistaan. Kolkaas baarlamaanka iyo wasaaradda arrimaha dibeddaba looga xaajoodey haddii ay jiri hawlgalo kale oo caalami ah oo ay Iswiidhen gacan ka geysan karto.\nMaanta ayuu guddiga baarlamaanku isu iman doonaa kulan qasriga weyn ee magaalada dhexdeeda ku yaal, halkaas oo la filayo in lagu dhawaaqo in ciidamo sirdoon ah loo diro dalka Maali oo ah dal dagaal sokeeye ku habsaday sannadihii dambe. Sidaasna waxaa soo xigatey idaacadda Ekot. Waxay ahayd sannadkii 2012 kolkii jabhado islaamiin ahi la wareegeen gacan ku haynta dalkaas, taasina ay markii keentay in dalka Faransiisku ciidamo u diro si loo xasiliyo dalkaas. Qaramada Midoobey ayaa hadda ku talajirta in halkaas la geeyo si loo sugo ammaanka.\nWaxaa muuqata in dowladdu taageero ku heleyso ra’yiga in laga qaybqaato hawlaha Qaramada Midoobey ka waddo Maali, maadaama xisbiga Socialdemokraterna horay u dalbay in hawlagalada xiga oo ay Iswiidhen ka qaybqaadaneyso ay noqdaan kuwo Qaramada Midoobey ay ka waddo Afrika.\nWarar ay idaacadda Ekot soo xigatey ayaa sheegaya in ay socdaan wadaxaajood ku saabsan in muddo afar bilood ah Jamhuuriyadda Afrikada Dhexe loo diro konton askari oo socda guutooyinka ciidamada militeriga oo gaarka u tababaran, oo ay suurtagal noqon karto in ay weheliyaan ciidamo ka socda dalalka Baaltiga ama Finland. Welise ma jiro wax go’aan ah oo arrintaan laga gaarey.\nQeexid gaaban oo ku saabsan Maali:\nMali waa dal uu ka jiro dowlad madani oo ay sanooyinkii dambe saameyn weyn ku yeesheen kooxaha xagjirka ah ee islaamiinta. Kadib afgembi ay ciidamada militerigu ku qabsadeen talada dalka sannadkii 2012, ayey jabhado goonni-isu-taag doonaya oo ka tirsan qowmiyadda Tuwaaregga iyo kooxo xagjir ahi qabsadeen waqooyiga dalka. Kooxahaasna waxay kala ahaayeen Ansar Dine oo dooneysey dalka lagu dabbaalo xukunka shareecada iyo Aqim oo doonayey in goboladoodu goonni isu taagaan oo madaxbannaani helaan. Kooxaha xagjirka ahi waxay durbadiiba bilaabeen in ay dhulkii ay qabsadeen ku soo rogaan sharciga xagjir ah. Balse intaas kuma harine waxay bilaabeen in ay weerar ku qaadaan dalka qaybihiisa koonfureed oo dowladdu ka talineysey. Goboladaas xukunka qallafsani ka jireyna waxaa ka dhacay afduub badan oo loo aaneynayo in ay ka dambeeyeen kooxaha xagjirka ah islaamiinta ah.\nSannadkii 2013 ayuu dalka Faransiisku soo galay dalkaas oo ka saaray kooxihii xagjirka ahaa magaalooyinkii waaweynaa oo ay ka haysteen gobolada waqooyi, laakiin qaybo badan oo dalka ka tirsan ayeysan gacanta ku hayn ciidamada Faransiiska ama kuwa dowladda Maali.\nWaxaa halkaas ku sugan ciidamada nabad-ilaalin oo ka socda Qaramada Midoobey, laakiin ilaa hadda waxaa qayb ka ah kala bar oo bar intii loogu talagalay.\nIsha: DN, TT


Madaxweyne Xasan: Iran waxay dooneysey inay fitno dhanka caqiiddada ah ku beerto dalkeena – Mareeg.com somalia, World News and Opinion.\nMadaxweyne Xasan: Iran waxay dooneysey inay fitno dhanka caqiiddada ah ku beerto dalkeena\n10th January 2016 A warsame Af Soomaali 0\nMuqdisho, 10 January 2016: Madaxweynaha Jamhuriyadda Federaalka Soomaaliya, Xasan Sheekh Maxamuud, ayaa sheegay in dowladda Iiraan ay falal amniga iyo xasiloonida Soomaaliya lagu carqaladeynayo faraha kula jirtey, sababtaasi awgeedna ay Dowladda Federaalka Soomaaliya xiriirka ugu jartey.\n“Xukuumadda Iiraan oo ka faa’iideysaneysa marxaladda adag ee dalkeenu marayo ayaa waxay dooneysey inay fitno dhanka caqiiddada ah ku beerto dalkeena, taas oo dhibaato ku noqon karta nabadda iyo xasiloonida qaranka. Markaan dulqaad badan muujiney, isla markaana aan helnay caddeymo ku filan oo falalka ay faraha kula jireen la xiriira, ayaan goosaney inaan xiriirka u jarno si aan ugu turno dalka iyo shacabka u ooman nabadda’’, ayuu yiri Madaxweynaha.\nMadaxweyne Xasan Sheekh Maxamuud ayaa beeniyay wararka sheegaya in sababta ay Soomaaliya xiriirka ugu jartey Iiraan ay la xiriirto xurgufta siyaasadeed ee dhex taalla Boqortooyada Sacuudiga iyo xukuumadda Tehran.\n“Dacaayadaha ku saabsan inaan taageerada Sacuudiga awgeed xiriirka ugu jarney Iiraan sax ma ahan. Muddo ayaan si hoose dabagal ugu hayney dhaqdhaqaaqa saraakiil reer Iiraan ah oo mad-habta Shiicada ku faafinayey Soomaaliya. Saraakiishaasi waxay horey uga soo hawlgaleen dalal kale oo hawlo noocaani ah ay ka soo qabteen. Haatanna waxay doonayeen inay dalkeena fitno taa la mid ah ka abuuraan. Ilaahay mahaddii xog buuxda ayaan ka helnay, waana ka tashanay, inagoo eegayna danta qarankeena’’ ayuu yiri madaxweyne Xasan Sheekh Maxamuud.\nDowladda Soomaaliya ayaa todobaadkii hore xiriirka u jartay dowladda Iran, iyadoo dublamaasiyiinta reer Iran lagu amrkay iney dalka uga baxaan muddo 72 saacadood ah.\nWasiirka Arrimaha Debadda Itoobiya oo ka degay Kismaayo\nShirka Wadatashiga oo markale uu Furitaankiisa dib dhacay Iyo Sababta oo la sheegay.


Saddex Midna Ra'iisal Wasaare Xaq Uma Laha! "FAALLO" - Caasimada Online\nHome Maqaalo Saddex Midna Ra’iisal Wasaare Xaq Uma Laha! “FAALLO”\nSaddex Midna Ra’iisal Wasaare Xaq Uma Laha! “FAALLO”\nMudane Madaxweyne, Prof. Hassan Sh. Mohamoud,\nWaxaad Madaxweyne u noqotay dal iyo dad kala qaybsan oo qabyaaladu ay bedeshay nidaamkii dawliga ahaa iyo kala daymbayntii. Waxaad ku jirtaa jaahwareer beelkastaba rabto ra’iisal wasaare oo aan marnaba la tixgelinayn dawladnimada iyo sharafta qaranimada..\nXaaladdaas oo kale waxay u baahantahay go’aan geesinimo oo aan u danaynayn beel iyo shisheeye midna. Waxaa la dhahaa oodo dhacameed marba sida ay u kala sarreeyaan ayaa loo kala guraa. Maanta waxaad u baahantahay taageerada dadka Somalia intooda badan. Waxaan kugula talinayaan inaadan 3 qolo midna siin jagada ra’iisal wasaaraha kuwaas oo kala ah:\nSomaliland: Waxay Somaliland ku dhawaaqday inay ka noqotay midnimadii Ayala lahayd Somalia waxayna samaysatay dawlad u gaar ah. Markaas haddii ra’iisal wasaare la siiyo aan Somaliland tegikarayn waa jago qasaartay oo ay u bahaantahay waxtarkeeda Somalķa.\nPuntland: Puntland waa gobol ka tirsan Koonfur balse waxay samaysatay maamul u gaar ah oo leh qaab dawladeed, laba sedna xaq uma laha. Maalinta ay baabi’iso dawladnimada ay sheeganayso oo noqoto maamul goboleed hoos yimaadda dawladda Federaalka ah xaq ayay u leedahay inay u tartanto ra’iisal wasaaraha. Haddii Puntland ku dhawaaqdo inay goosatay marka ay weydo ra’iisal wasaaraha maaha wax meel gaadhaya waayo marnaba kama maarmaan hantida ay ku leeyihiin Mogadisho iyo Jubbada Hoose. Waa ayaamo waxay maqnaataa.\nDamJadiid : Dal dhisan oo midaysan ayaa Xisbigaagu ku doodikaraa inuu qaato jagooyinka muhiimka ah. Maanta taasu ma joogto oo marba sidii loo jabo ayaa loo dhitiyaa, dalku waxa uu ku suganyahay xaalad la rabo in laysku keeno oo waa dad iyo dal kala tegay.\nSiyaasiga lagu magacaabo Farmaajo oo haysta taageerada shacabka laga soo bilaabo Koonfurta Gaalkacayo ilaa Kismaayo ayaa nabadgelyo iyo dawladnimo kula hirgelinkara, ku dhiiro magacaabistiisa si aadan u lumin taageerada shacabka. Kismaayana (The Jewel of the South) waxay dhulballaarsiga Kiiniya kaga badbaadikartaa madaxweyne iyo ra’iisale wasaare haysta taageerada shacabkka. Beel ama shisheeye dan gaar ah leh ka fadil danta dalkaaga iyo inta waxatrikarta. Mahadsanid Mudane Madaxweyne.\nIbrahim Hassan Gagale (B.A and B.S) USA.


Firmino oo sugi la’a rikoor cajiib ah uu ka sameeyn doono kulanka caawa dhex mari doono kooxaha Napoli iyo Liverpool – Gool FM\n(Napoli) 17 Sebt 2019. Liverpool ayaa caawa ku wajihi doonta kooxda Napoli Stadio Olimpico kulankeeda ugu horeeya tartanka Champions League ee xilli ciyaareedkan 2019/2020, halkaasoo ay ka bilaabayso difaacashadeeda Koobkan.\nIsku aadkii heerka Group-yada tartanka Champions League ee lagu sameeyey Magaalada Monaco ee dalka Faransiiska bishii lasoo dhaafa ayeey Liverpool kaga beegantay Group E waxaana ku wehliya kooxaha Napoli, RB Salzburg iyo Genk.\nHaddaba shabakada rasmiga ah ee kooxda Liverpool ayaa waxay tilmaamtay in kulanka caawa uu xambaarsan yahay rikoor cajiib ah ee la filayo inuu sameeyo weeraryahanka reer Brazil iyo naadiga Reds ee Roberto Firmino.\nRoberto Firmino, oo 27 jir ah, ayaa kaga soo biiray kooxda Liverpool dhigeeda Hoffenheim aduun lacageed dhan 41 milyan oo euro sannadkii 2015.\nHaddaba shabakada rasmiga ah ee kooxda Liverpool ayaa waxay sheegtay in Roberto Firmino uu ciyaari doono kulankiisii 200-aad ee Reds, ciyaarta ay caawa ku booqan doonaan Napoli Stadio Olimpico, tan iyo markii uu ku soo biiray kooxda ku ciyaarta garoonka Anfield.\nSi kastaba ha noqotee, Roberto Firmino ayaa u dhaliyay 68 gool, isagoo sidoo kale caawiyay 51 gool kale, kaddib 199 kulan uu u saftay kooxda reer England ee Liverpool.


Jaaliyadda Soomaaliyeed ee Finland oo si guud ugu baroordiiqday dadkii ku dhintay Qarxii Tiyaatarka Qaranka Soomaaliya(+Sawiiro) | Somali Information Center\n« Madaxweynaha DKMG ah ee Soomaaliya oo sheegay inay Magacaabayaan Guddi Wadahadallo la fura Somaliland ..\nWasiirka Caafimaadka Ee Somaliland Oo Sheegay In Cusbitaalka Hargeysi Uu Taagan Yahay Halkii Ugu Fiicnayd Tan iyo Xiligii Ingiriiska »\nJaaliyadda Soomaaliyeed ee Finland oo si guud ugu baroordiiqday dadkii ku dhintay Qarxii Tiyaatarka Qaranka Soomaaliya(+Sawiiro) April 10, 2012 Helsinki:(SIC)-Guud ahaa Jaaliyadda Soomaaliyeed ee Finland, ayaa taci tiiraanyasan hawada u marinaya dhamaan dadkii ku naf waayay Qaraxii 4..4.2012 Muqdisho xarunta dhaqanka iyo mada,daaladda ee Natoinal-Teater oo ay ka mid ahaa yeen Allaha u naxariistee guddoomiyihii Olympikada Soomaaliyeed Marxuun Aadan Xaaji Yabaroo (Wiikh) iyo Guddoomiyaha xiriirka Kubadda cagta Soomaliya, Marxuun Siciid Mugaanbo iyo sidoo kale Marxuun, Xildhibaan Mowliid Macaane . Waxaana leenahay Inaali-laahi wa innaa illayhi raajicuun , Illaahay samir iyo iimaan hanaga siiyo guud ahaan shacabka Soomaaliyeed iyo gaar ahaan Qosyaskii ay ka tageen iyo qaraabadoodii. Aamiin Illaahoow naga aqbal.\nDhinaca kale Xafladdo loogu barood diiqayo dilki loo gaystay Madaxda Sporska Soomaaliya ayaa lagu qabtay Magaaladda Helsinki iyadoo ay soo agaasimeen ururada Somali Culture and Sports iyo Somali Youth Kanava iyadoo xafladdaasi lagu qabatay labo meelood oo isla magaaladda Helsinki ah.\nGuddoomiyaha ururka dhaqanka iyo Spotska Soomaaliya, Mudane Axmed Maxamuud Imad ayaa ka hadlay u jeeda xafladdan , isagoo sheegay in Sportska Soomaaliya uu galay Mugdi maadaama buuyi yiri ay geeriyoodeen raggii qibradda u lahaa hoggaaminta hay,addaasi .\nDhinaca kale guddoomiya ayaa canbaareeyay falkaasi foosha xun, laguna dilay madaxdii Olympicada Soomaaliya. Waxaan tacsi u dirayaa dhaaman shacbka Soomaaliyeed iyo Ehelkoodii iyo Badhada Sportska Soomaaliya oo aan anigu ka mid ahay.\nWaxaa tacsi taa la mid ah diraya guddoomiyaha ururka Kanava Mudane Cabdiqaadir Axmed Nuur(Hadaafoow) isagoo sheegay in uu ka xun yahay dhacadaasi foosha xun oo markasta la la beegsado dadka buslshadda wax tarka u ah, isagoo sheegay in geeridu xaq-tahay. Cabudiqaadir Hadaafoow waxa uu codsaday isagoo ku hadlaya magaca Sportska Soomaliya in Walaalahaa la dhintay La iska cafiyo ciddii deyn ku lehna ay noo soo sheegaan si aanu xaqaasi u bixinno , waxaa sidoo sidoo kale uu shacab weynaha Soomaaliyeed uu ka codsaday in la is cafiyo inta naftu nagu jirto. Anigu cid kasta waa iga cafis Anna cafis ayaan dalbanayaa ayuu ku soo koobay hadlkiisa.\nIntaas ka dib, waxaa makarafoonka loogu yeeray mudane C/Casiis Goodax Barre oo ah xubin kamid ah Goos, isla markaana ah guddoomiye-ku-xigeenka xiriirka Kubadda koleyga Soomaliyeed. Mudane Cadbi-casiis Goodax Barre ayaa si aad ah uga tiiraan-yooday geerida masuuliyiinta. C/Casiis Goodax ayaa sheegay inuu Taleefan kula hadlay wax yar qaraxa ka hor mudane Wiish, saacado ka dibna loo soo sheegay geeridiisa taas oo naxdin weyn ku reebtay. Mudane Goodax ayaa tacsi u diray Goos, xiriirka kubadda cagta iyo qoysaskii ay ka baxeen masuuliyiintaas, isagoo busshada Soomaaliyeed ka codsaday in la iska cafiyo walaalahaas.\nCumar Max`ed Jaamac (Cumar Dhega-weyne) oo ahaa xog-hayihii hore ee xiriirka cayaaraha fudud xilligii beri-samaadka, ayaa ka sheekeeyay taariikhdii mudane Aadan Yabarow “Wiish”. Cumar ayaa sheegay inuu la soo shaqeeyay mudane Wiish oo ahaa nin taariiq mug weyn ku lahaa Sportiga Soomaaliyeed. Wiish wuxuu Sportigga ka soo bilaabay garsoore heerarka 3-aad, 2-aad iyo koowaad, ka dibna wuxuu noqday garsoore heer caalami ah.\nKa dib, wuxuu noqday xog-hayaha xiriirka kubadda koleyga Soomaaliyeed iyo agaasimaha waaxda dhalinyarada. Ka dibna wuxuu noqday gudoomiyaha xiriirka kubadda koleyga soomaaliyeed oo uu mudo ahaa. Ka dib Wiish wuxuu noqday gudoomiye-ku-xigeenka Olyom-bikada Soomaaliyeed. Ugu dambeyntiina wuxuu ahaa gudoomiyaha Olyom-bikada Soomaaliyeed.\nSidoo kale waxaa taariikhda guddoomiyihii xiriirka Kubadda cagta ee Soomaaliyeed Marxuun Siciid Mugaanbe sharaxay mudane Max `ed Cali “Yaanyo” oo ahaa xog-hayihii hore ee xiriirka kubadda Laliska Soomalaiyeed. Yaanyo ayaa sheegay in Siciid Mugaanbe uu ku soo shaqeeyay marxalad adag oo nabad-gelyadu ay aad u xumeyd, isla markaana wakhti iyo maalba uu geliyay horumarinta Sportiga magaalada Muqdisho.\nDadkii kullanka baroor-diiqa iyo tacsida ka hadlay oo aad u badnaa waxaa kamid ahaa Asad Caalin (gudoomiyaha gollaha wax-garadka Soomaaliyeed ee wadanka Finland), Cabdullahi Cabdishukri Xuseen oo u hadlay bahda Sportigga Soomaalyieed ee wadanka Finland, Sheekh Maxamed Xasan , Nabadoon cusmar, Axmed Weheliye(Xiji) Cabdi Fitik (cayaaryahankii hore ee kooxda Waxool), Nabadoon Dalmar, Daahir Macallin Max`ud (xog-hayihii hore ee cayaaraha fudud bur-burkii ka dib), Mukhtaar Abiib (masuul arrimaha bulshadda ee magaalada Helsinki), Dr. Cumar (aqoonyahan Soomaaliyeed) iyo C/Qaadir Daadow, Cabdiqaadir Qooye iyo sidoo kale Bahda saxaafadda iyagoo\ndhamaantod Illaahay u waydiinaya dadkii ku geeriyooday Qaraxaasi in uu Janno Faradoso ka waaribe Ehelkii ay ka tageena samir iyo iimaan uu ka siiyo\nGunaadka xafaladaasi baroor diiqada ah ayaa ku soo idlaatay jawi aad u wanaagsan iyadoo dad weynaha goobtaasi isugu yimid Inadhahood aad ka dheehan karto in ay ka xun yihiin Qarax-yadda is-daba jooga ah ee la la beegsanayo dadkii horseedka u noqon lahaa Bulshadda Soomaaliyeed.\nGoordhow fillo sawiraada


Soomaali tartanka orodka kaga guuleystay Norwiiji. - NorSom News\nSoomaali tartanka orodka kaga guuleystay Norwiiji.\nOrodyahanka asal ahaan soomaaliga ah, balse heysta dhalashada Canada ee Mohammed Ahmed ayaa tartanka orodka xagaaga ee 5000 M kaga guuleystay orodyahano uu kamid yahay Jakob Ingebrigtsen ee kaalinta koowaad ka galay tartanka orodada dhexe ee Norway.\nMohamed Ahmed ayaa tartankan oo ka dhacay magaalada Portland ee gobolka Oregon ee dalka Mareykanka ku orday daqiiqado dhan 12.47,20, taas oo ah mudadii ugu gaabneyd ee sanadkan uu ku orday orodyahan ka qeybgalo tartamada orodada dhexe ee 5000 M.\nMohamed Ahmed oo asal ahaan Soomaali ah, ayaa lix ilbiriqsi(Second) ka hoos maray ninka dhigay rekordka orodada dhexe ee caalamka, kaas oo ah orodyahankii hore ee dalka Ethiopia ee Kenensia Bekele oo ku orday Daqiiqado dhan 12.37,35.\nXigasho/kilde: RECORD ALERT: Mohammed Ahmed smashes Canadian 5,000m record\nPrevious articleReysulwasaaraha Norway oo lagu canaantay adeegsiga App caan ah oo ay soomaalidu jeceshahay.\nNext articleDowlada Sweden oo geerida Sheekh M. Celi gudi baaritaan u saartay.


Kenya oo Dalbaneysa In laga Caawiyo Siideynta Dad laga Qafaashay – SBC\nKenya oo Dalbaneysa In laga Caawiyo Siideynta Dad laga Qafaashay\nPosted by Webmaster on January 14, 2012 Comments\nMasuuliyiinta Dowlada Kenya ee gobolka Waqooyi bari dalkaasi ayaa bilaabay xiriir ay la sameynayaan odayaasha dhaqanka ee Goboladaasi oo ku aadan in wax lagala qabto baadigoobka loogu jiro saraakiil Kenyan ah oo dhawaan laga soo qafaashay Degmada Wajeer.\nSaraakiisha Dowlada Kenya ayaa sheegay in la waayay 7 qof oo ay ku jiraan sadex ka mid ah sarakiisha ciidamada Booliiska ee tuulada Gerrile oo u dhow Xuduuda Dalkaasi uu la wadaago wadanka Soomaaliya.\nMadaxda Dowlada Kenya ayaa iminka ku howlan Sidii xiriir loola sameyn lahaa dowladaha Gobolka inay ka qeybqaataan howlgalka lagu soo furanayo dadkan oo lagu soo bandhigay deegaanada Koonfureed ee dalka oo ay gacanta ku hayaan Xarakada Alshabaab.\nSarkaalka Dhinaca Ciidamada U qaabilsan gobolka Waqooyi Bari ee Dalka Kenya Leo Nyongesa ayaa sheegay in wax yar oo horumar ah laga sameyay in la gaaro goobaha afduubka loogu haysto asxaabtooda.\nDowlada Kenya Ma heli weli xog buuxda oo ku aadan dadka laga soo qafaashay dagaalkii ka dhacay Tuulada Gerrile waxaana saraakiisha ciidamada Ay diideen inay sheegeen inay weerar qaadayan iyo in kale.\nDhinaca kale xarakada alshabaab oo shalay meel fagaare ah oo ku taala koonfurta soomaaliya ku soo bandhigay qaar ka mid ah dadka ka maqan Kenya aya ku hanjbaya inay sii wadi donan beegsiga ciidamada Kenya iyo xulafadooda dagaalka


Juventus oo guul muhiim aheyd ka gaaraty Kooxda AC Milan +Sawiro – Gool FM\n( Serie A) 6 Abriil 2019 Kooxda Juventus oo guul soo laabsho leh ka gaartay Kooxda Ac Milan kaddib ciyaar ku dhamaatay 2-1 oo ka tirsaneed horyaalka dalka Italy .\nQeebtii koowaad ee kulanka ayaa ku dhamaaday 1-0 waxaba oo ay ku hogaamineyso Kooxda AC Milan oo marti aheyd wallow kooxda Juventus aya soo bandhigtay qaab ciyareed aad u qurux badan.\nKooxda AC Milan ayaa sameesay shan shuut balse mid qura ayaa abaaray goolka kooxda Juventus waana goolka ay helaan qeebtii hore ee ciyaarta kaas oo uu dhaliyeye laacibkooda Krzysztof Piatek kaddib caawin uu ka helay xidiga khadka dhexe ee reer Farance Tiemoue Bakayoko daqiiqadii 39-aad ee ciyaarta .\nDhaica kale Kooxda Juventus ayaa heshay sedex shuut dhamaan waxa abaareen shabqa kooxda Milan balse midna ma nqoon gool waxaa xusid mudan in isku dayadaas ay sameyeen uu ugu halis sanaa kubad qalmo rogod aheyd oo uu laaday xidiga lagu magacaabo Mario Mandzukic .\nUgu dambeen kulan ciyaareedka qeebtiisa koowaad ayaa ku dhamaaday 1-0 oo ay ku hogaamineyso Kooxda AC Milan , waqti nasiini kaddib waxaa dib loo anaba qaaday qeebtii dambe ee ciyaarta oo aheyd mid xiiso badan .\nKooxda Juventus ayaa ku soo gashay dar dar xoogan qeebtii dambe ee ciyaarta iyaga oona ugu dambeen helay goolka bareejada ee ciyaarta oo aheyd mid rikooro ah , gool kulaada loo dhigay waxaa gool u badalay Paulo Dybala daqiiqadii 60-aad ee ciyaarta . natiijada ciyaarta ayaana isku badashay 1-1 .\nJuventus ayaa sii laba jibaartay dadaalkii ay ku dooneysay in ay helaan gool kale waxa ayna ugu dambeen heleen goolka labaad ee ciyaarta waxaana goolkaas u dhaliyey da’yarkooda Moise Kean oo ciyaarta badal ku soo galay .\nUgu dambeen kulan ciayareedkii xiisaha badnaa ayaa ku dhamaaday 2-1 oo guushu ay ku raacday kooxda Juventus oo sameesay soo laabsho qurux badan .\nKooxda Real Madrid oo guul soo laabsho leh ka gaartay Kooxda Eibar +Sawiro


Akhriso Generaal Indha Cadde oo sir badan Ka shifay | HOBYOMEDIA\nHome WARARKA GALMUDUG Akhriso Generaal Indha Cadde oo sir badan Ka shifay\nAkhriso Generaal Indha Cadde oo sir badan Ka shifay\nWasiiru-dowlihii hore ee Wasaarada gaashaandhiga xukuumada Soomaaliya Jeneraal Yuusuf Maxamed Siyaad (Indha Cadde) ayaa sheegay in Al Shabaab ku dhax milmeen Hay’adaha dowlada ayna meel kasta ku jiraan xiligan.\nJeneraal Indha Cadde oo la hadlay Idaacada Kulmiye ayaa sheegay in layaab ku noqotay in Fanaan heesa laga dhax helo kooxda Al Shabaab, waxa uuna tilmaamay in taasi meesha ka saareyso in Al Shabaab diinta u dagaalameyso.\nWaxa uu sheegay Indha Cadde in Al Shabaab ku dhax milmeen hay’adaha dowlada ayna meel kasta ku jiraan, waxa uuna arintaasi sabab uga dhigay in hay’adaha amniga aysan joogin dadkii amaanka ku xeel dheeraa oo meel kasta uga dabatagi lahaa kooxdaasi.\n”Al Shabaab waxa ay ku dhax milmeyn hay’adaha dowlada, nimankan markii hore diin ayey sheegan jireen laakin hada waxa ay isku bedeleen maafiyo, kooxaha maafiyada markii awood beelaan waxa ay isku bedelaan kuwa wax dhaca dadka baada oo albaab walba ku jira” ayuu yiri jeneraal Indha Cadde.\nSheekh Yuusuf Indha Cadde ayaa sheegay in Al Shabaab ku jiraan Madaxtooyada , golaha Wasiirada, Baarlamaanka , iyo ciidanka, waxa uuna tilmaamay in Hay’addaha dowlada ugu dhax jiraan kuwa sirdoon ah oo xogaha u gudbiya si toosna ula shaqeeya.\n“Al-Shabaab meel walba ayay ku jiraan, Madaxtooyada ayay ka mid yihiin, Baarlamaanka ayay ka mid yihiin Golaha Wasiirada, hey’adaha rayidka iyo ciidamada qalabka sida, meel aysan ka mid aheyn ma jirto”ayuu yiri Indha Cadde.\nHadalka Jeneraal indha Cadde ayaa kusoo aadaya laamaha amaanka ee Muqdisho gacanta ku dhigeen Macalin iyo Fanaan katirsan kooxda Fanka gobolka Banaadir kuwaa oo qirtay in ay la shaqeenayeen kooxda Al Shabaab.\nPrevious articleXasaasi:- khaladka ay ku dhaqaaqday dowlada Somalia arimaha doorashada galmudug\nNext articlePuntland State lays off 88 ‘redundant’ police officers


DHAGEYSO: Sheekh Shibli oo wax laga waydiiyay waxa ay Shareecada ka qabto in laga xaalo Kufsiga – HalQaran.com\nMuqdisho (Halqaran.com) – Iyadoo muddooyinkii u dambeeyay gudaha Soomaaliya uu aad u soo kordhay tacadiyada ay ka midka yihiin kufsi wadeeradka iyo dilalka loo gaysanaayo dumarka Soomaaliyeed ayaa waxaa si kulul uga ka hadlay Culimaa’udiinka Soomaaliyeed.\nDhacadii u dambeeysay ayaa waxa ay ahayd, Jimcihii la soo dhaafay, kaddib markii Gabar Ardayad aheyd kufsi wadareeg iyo dil loogu geystay degmada Waaberi ee magaalada Muqdisho.\nSheekh Maxamuud Maxamed Shibli oo ka mid ah Culima’udiinka Soomaaliyeed ayaa si adag uga hadlay kufsiga iyo dilka haweenka Soomaaliyeed loo geysanayo.\nMar uu la hadlayay laanta Af Soomaaliga ee VOA-da, Sheekh Shibli ayaa sharraxaad ka bixiyay waxa ay shareecada Islaamka ka qabto, marka haweenka fal kufsi ah loo geysto kaddibna la dilo.\nTags: Maxay Shareecada Islaamka ka qabtaa Kufsiga iyo Dilka


Xawaalado ku yaala Jowhar oo la xeray maanta + Sababta - Caasimada Online\nHome Warar Xawaalado ku yaala Jowhar oo la xeray maanta + Sababta\nXawaalado ku yaala Jowhar oo la xeray maanta + Sababta\nXawaalo gaaraya seddex xawaaladood oo ku yaala magaalada Jowhar ee xarunta gobolka Shabeelaha dhexe ayaa la sheegayaa inay maanta u xereen kasoo bixid la’aanta amaro maamulka uu kusoo rogay sida dadka deegaanka ay sheegayaan.\nWararka ayaa sheegay in shirkadaha xawaaladeed ee xeran maanta lagu amray inay bixiyaan lacag gaaraysa ku dhawaad 1000$ ,taasi oo uu maamulka sheegay in wax looga qabanayo xaalada nadaafada deegaanka.\nDaa’uud Xaaji Ciiro,afhayeenka maamulka gobolka Shabeelaha Dhexe oo la hadlay warbaahinta ayaa sheegay in shirkadaha la xeray ay ka soo horjeesteen amarka kasoo yeeray maamulka gobolka oo ah bixinta lacagta lagu amray.\nJubba Express iyo Olompic Express ayaa ka mid ah xawaaladaha maanta aan shaqeynin sababta la xiriirta bixin dhaqaalaha maamulka uu ku amray.\nWaa markii ugu horeysay oo waxii ka dambeeyay bishii December 9 keedii markii ciidamada dowlada ay la wareegeen gacan ku heynta magaalada xarig loo geysto xawaaladaha ka shaqeeya Jowhar.


Xisbiga Horumarka Shacabka Oo War Saxaafadeed Ka Soo Saaray Marxalada Kala-guurka Ah Ee Dalka – Goobjoog News\nin amaanka, Baarlamaanka, Banaadir, Madaxweynaha 9-aad, Muuqaalada Gooobjoog, Wararka Dalka\nWar-saxaafadeed ka soo baxay Xisbiga Hormarka Shacabka ayaa looga hadlay xaalada guud ahaan xiligan uu marayo dalka iyo sida loogu gudbi karo marxalada kala guurka .\n“Xisbiga Hormarka Shacabka waxa uu aad ugu walacsan yahay ka maqnaanshaha Shirka Dhuusmareeb -3 ee maamulada Jubbaland iyo Puntland , taas oo meesha ka saari karto rajada shacabka ay ka qabaan Geedi socodka Nabad dalka” ayaa lagu yiri warsaxafadeedka ka soo baxay Xisbiga Hormarka Shacabka.\nWaxa lagu soo hadal qaaday warsaxafadeedkan xaalada amniga ee dalka gaar ahaan weerarkii dadka badan ay ku dhinteen ee ka dhacay Hotelka Elite.\n“Waxa ugu tacsiyaynaynaa ehalada dadkii dadkooda ku geeriyooday qaraxaas oo ay soo malageen kooxaha xagjirka ee u taagan daadinta dhiiga shacabka Soomaliya, waa in aan meel ugu soo waja jeesanaa sidii loogu hortagi lahaa ”ayaa lagu xusay qoraalka ka soo baxay Xisbiga Horumarka Shacabka.\nDowlada waxa ugu baqaynaa in ay la timaado qorshe cad oo lagu sugayo amaanka ayaa la daba dhigay warsaxafeedka Xisbiga Horumarka shacabka.\nXisbiga Horumarka shacabka mar uu ka hadlayay fataahadaha ka jira Gobolada Shabeelooyinka ayuu sheegay in shacabka Soomaaliyeed looga baahan yahay in dhaxdooda ay isku gurmadaan , Dowladuna ay gutado waajibka ka saran Qoysaska dhibaatada ay ka soo gaartay fataahadaha ka jira dalka.\nHalkan Ka Daawo Warbixin Ku Saabsan Warka Ka Soo Baxay Xisbiga Horumarka Shacabka


Wasiirka Hawlaha Guud Ee Somaliland Oo Wax Lala Yaabo Ku Tilmaamay Masuuliyiinta Caaya Wixii ay Saxeexeen Markay Xilalka Hayeen | #1Araweelo News Network | #1Araweelo News Network\nWasiirka Hawlaha Guud Ee Somaliland Oo Wax Lala Yaabo Ku Tilmaamay Masuuliyiinta Caaya Wixii ay Saxeexeen Markay Xilalka Hayeen\nWasiirka Hawlaha Guud iyo Guriyaynta Somaliland Cali Xasan Maxamed (Cali Mareexaan)\nHargeysa (ANN)- Wasiirka Hawlaha Guud, Gaadiidka iyo Guriyeynta Jamhuuriyadda Somaliland Md. Cali Xasan Maxamed (Cali-mareexaan), ayaa wax lala yaabo ku sifeeyey masuuliyiin uu ku eedeeyey in ay caadaysteen cayda waxyaabo ay hore u saxeexeen amma difaacayeen markii ay xilalka qaranka hayeen.\nWasiir Mareexaan oo hadal ka jeediyey xaflad uu xilka kula wareegay Maareeyaha cusub ee Wakaaladda Horumarinta Waddooyinka, waxa uu sheegay xubnaha xilalka wasiirnimada banneeyey ee hadda dhaliilaha u jeediya xukuumadda inay yihiin masuuliyiinta ay saxeexyadoodii meel walba yaallaan.\n“Waxa maanta innagu cusub qof meel loo magacaabay, kadibna wuu ka tegayaa (xilka marka laga qaado), markaa wixii uu shalay saxeexay amma difaacayey ayuu caayayaa, waana waxyaabaha layaabka leh. Xafiis kasta waxa yaal waraaqo ay saxeexeen wasiirradii shalay ka tegay xukuumadda, waxaanad arkaysaa iyagoo caayaya wixii ay gacantooda ku saxeexeen, miyaanay wax lala yaabo ahayn? Kuwa ugu qaylada badan waa kuwa ay saxeexyadoodii meel walba yaallaan; hantida dawladda marka ay tahay, markay dhulka tahay, marka ay waddooyinka tahay iyo dhinac kastaba,” ayuu yidhi Wasiirka Hawlaha Guud.\nWaxa uu intaas ku daray, “Markaa bal dadka hadlayaa ha is xasuustaan, ilayn qof kale oo la abuuray maahee, ilayn nin weyn oo gole ka hadlaya ayaad tahay, xasuuso wixii aad shalay tidhi, maanta waxa aad ku hadlaysana xasuusnow.”\nWasiir Cali-marreexaan oo la hadlayey masuuliyiinta uu xilka u kala wareejiyey, waxa uu yidhi; “Waxa aynu sagootiyeynaa Maareeyihii hore Prof. Xasan Cali Cismaan, waxaynuna soo dhaweynaynaa maareeyaha cusub. Xilka qaranka ayaa dabcigiisu yahay meerto, kolba qofkii hanan karana loo dhiibayaa, waana sunnaha dawladnimo. Hay’adda Waddooyinka iyo Wasaaradda Hawlaha Guud waa meel shaqo badan, qarankana meel adag kaga jira.”\nWaxa kaloo uu tilmaamay in xukuumadda Madaxweyne Siilaanyo wax badan ka qabatay horumarinta iyo dhismaha waddooyinka muddada toddobada sanno ah ee ay xilka haysay.\n“Somaliand ilaa 1960-kii waddooyinka inoo dhismay waxay ahaayeen 645-km, markii uu Madaxweyne Axmed Siilaanyo la wareegay talada waddanka (2010), waxa dhismay 550-km, waana wax cad oo aanay cid dafiri karin oo qoran, dhammaantood haddii aad dib u raacdaana waxay ku qoran yihiin barnaamijkii xisbiga KULMIYE doorashada ku galay 2010-kii.”\nWasiir-ku-xigeenka Hawlaha Guud Md. Liibaan Yuusuf Cismaan, ayaa isna soo dhaweeyey Maareeyaha cusub ee loo magacaabay Hay’adda Waddooyinka Somaliland, isagoo xusay in dhismayaasha jidadku muhiim u yihiin horumarinta qaranka.\nMaareeyihii hore ee Hay’adda Waddooyinka Xasan Cali Cismaan, ayaa u mahadceliyey shaqaalaha ka hawlgala hay’addaas oo uu xusay inay si fiican ula shaqeeyeen muddada uu xilka hayey oo ahayd shan sanno, isagoo tilmaamay inuu aad ugu faraxsan yahay inuu xilka ku wareejiyo ardaygiisii oo ah maareeyaha cusub ee xafiiska kala wareegay.\nMr. Maxamuud Daahir Jaamac oo ah Ku-xigeenka Maareeyaha Hay’adda Waddooyinka, ayaa sheegay in maareeyaha xilka laga qaaday dedaal badan muujiyey muddada uu shaqaynayey, isagoo sidoo kalena soo dhaweeyey masuulka cusub ee xilka loo dhiibay, waxaannu ballanqaaday inay si fiican ula shaqayn doonaan maareeyaha cusub, haddii Ilaahay Alleh idmo.\nMaareeyaha cusub ee Hay’adda Horumarinta Waddooyinka Somaliland Md. Ibraahim Siciid Cilmi, ayaa Madaxweyne Axmed Siilaanyo uga mahad-celiyey xilka uu u magacaabay, waxaannu ballanqaaday inuu si hawlkarnimo ah u gudan doono masuuliyadda loo igmaday, isagoo bulshada ka codsaday in loogu duceeyey in Ilaahay (SWT) ku asturo masuuliyadda culus ee loo dhiibay.\nWaxa kale oo halkaas ka hadlay Guddoomiyaha Hay’adda Shaqaalaha Dawladda Somaliland Md. Sharmarke Axmed Muxumed (Geelle), waxaannu la dardaarmay Maareeyaha loo magacaabay Hay’adda Waddooyinka oo uu xusay inuu yahay nin dhallinyaro ah oo ku biiray da’yarta xilalka ka haya xukuumadda Madaxweyne Siilaanyo.


Xukuumadda oo Biyo-xidheeno ay Hirgelisay ku Wareejisay Dad Reer Guuraaga ah\nHargeysa (Dawan) Wasaaradda deegaanka iyo horumarinta reer miyiga, jamhuuriyadda Somaliland, ayaa soo gabagabeysay mashaariic horumarineed oo lagu kabayay dadka reer guuraga ah ee Somaliland, gaar ahaan biyaha, beeraha iyo xoolaha, waxaanay shalay dad reer guuraa ah lagu wareejisay biyo-xidheeno loo sameeyay.\nMunaasibad loogu talo-galay wareejinjta mashaariicdan horumarineed oo lagu qabtay xarunta wasaaradda deegaanka, waxa goob-joog ka ahaa wasiirka wasaaradda deegaanka iyo horumarinta reer miyiga marwo Shukri Xaaji Ismaaciil Baandar, wasiirka wasaaradda horumarinta biyaha Saleebaan Yuusuf Cali (Koore), wasiirka wasaaradda horumarinta beeraha Axmed Muumin Seed, wasiir ku xigeenka xannaanada xoolaha Yurub Abiib Cabdi iyo dadkii mashaariicdan lagu wareejinayay.\nWasiirka wasaaradda deegaanka iyo horumarinta reer miyiga marwo Shukri Xaaji Ismaaciil Baandare oo ugu horreyn halkaasi ka hadashay ayaa faahfaahin ka bixisay mudadii uu socday mashruucani waxaanay tidhi “Mashruucani wuxuu socday muddo ku dhaw laba sanno iyo badh.\nMashruucan oo loogu talo-galay sannad iyo lix bilood ayaa muddo kale lagu daray, waxaa sababay in dib u dhac ku yimaado, kadib markii la waayay biyihii dooxooyinka ee soo rogmanayay. waxaan uga mahad naqayaa kooxda ka soo shaqeysay ee sida wanaaga iyo xilkasnimada leh isaga xil saaray, kana soo baxay ee afarta wasaaraddood ka tirsanaa, ee aan habeen iyo maalin jiifsan ee intaasi gaadiidka saarnaa ee illaa bilowgii ugu horreeyay illaa dhammaadkii aan maalin ka dul dhaqaaqin, aad iyo aad ayaan ugu mahad naqayaa.”\nAgaasimaha guud ee wasaaradda deegaanka Somaliland, Cabdirisaaq Jaamac Nuur, ayaa sharraxay mashruucan horumarineed iyo sidii uu Somaliland ku yimid, waxaanu yidhi “Mashruucan waxaa fulinayay World Baanka, waa halkii uu mashruucani ka soo galay Somaliland.\nQolada World Baanku, waxay waddanka yimaadeen iyaga oo aan wax fikrad ah ka haysan waddanka, waxaanay yidhaahdeen waxaannu soo horumarineynaa mashaariic yar yar oo kharashaadkoodu aad u kooban yahay, waxaana ujeedeedu tahay in aanu idinku barano. Annaga in aanu bixino waxba naguma aha, waxaad tihiin dad awood badan aan u laheyn in aad daneeyayaasha beesha caalamka la shaqeysaan.\nMashruucani waxa uu ka kooban yahay dhawr qaybood, waxaanu ku jaheysan yahay marka hore dadka reer guuraga ah, inuu ka kaabo kaabayaasha dhanka nolosha, ee ay ka midka yihiin beeraha, biyaha iyo deegaanka.”\nWasiirka wasaaradda horumarinta beeraha Somaliland mudane Axmed Muumin Seed oo isaguna munaasibadaasi hadal ka jeediyay ayaa dadkii mashaariicdan lagu wareejinayay kula dardaarmay in ay ilaashadan oo aanu daryeel la’aan uga baabi’in waxaanu yidhi “Waxaa goobtan laga wada sheegay in mashruucan tijaabada ah ay wadaadadii deegaanadu aad iyo aad u soo dhaweeyeen. Sababta oo ah, waxa uu taabanayaa noloshoodii.\nHaddaba, dadka deegaanka maxaa looga baahan yahay. way fududahay in mashruuc la helo waanay dhib yar tahay in mashruuc la fuliyaa. hase ahaate waxaa loo baahan yahay sidee baa loo dareemayaa mashriicdan deegaanada laga fuliyay. sideebaa loo daryeelayaa ayaa mihiima.\nGoobo badan oo aynu mashaariic ka fulino waxaa dhacda inay daryeel la’aan darteed ay u baaba’aan. waxaa leydinku yeedhay afartayada wasiirna halkan loo soo fadhiisiyay in leydinku wareejiyo mashaariicdii ay wasaaradda deegaanku ay fulisay in aad la wareegtaan dadyoga kala duwan ee ka kala socda deegaanadii mashruucani laga fuliyay”\n“Waa mashruuc tijaabo ah taasi oo macnaheedu yahay wixii ma shaqeyn karaan mise ma shaqeyn karaan. Ma la sameyn karaa mise lama sameyn karo, markaa waxaa aynu hada ku guuleysaney in mashaariicdan World Bank Somaliland ka fulin karaan” ayuu yidhi wasiirka wasaaradda horumarinta biyaha Somaliland Saleebaan Yuusuf Cali Koore.


Looma Ooyaan…W/Q:-Saciid Khadar C/laahi. |\nLooma Ooyaan…W/Q:-Saciid Khadar C/laahi.\nMar walba waxa uu is waydiin jiray, goormaad ka bixi sidan aad ku jirto? Goormaad heli Asxaab aad la ciyaarto? Asxaab aad La joogto? Asxaab ku soo booqda oo aad booqato? Maxaa Caruurta kale kaa soocay? Waxa uu mar walba jawaab u waayi jiray, sababta ay Caruurta ay isku da’da yihiin uga carato\nee ay uga khashaafayaan? Ma Adigaa Nin Xun ah mise iyaga? Ma Nacasnimo ayaa kugu jirta? Ma dhib aad u gaysatay ayaa jirtay? Markaasuu isagu dib iskugu noqdaa oo isa sii waydiiyaa goormaad dhib gaysatay? Yaad u gaysatay? Ma mid ka mid ah mise intoodaba? Haday jirto, intay kaa yaacayaan miyaanay ka haboonayn in ay kuu sheegaan dhibta aan gaystay, raali gelin ayaan ka bixin lahaaye?\nJaamac waa Wiil aad u yar. Waxa uu jiraa Muddo Lix ilaa Todoba\nSanno ah. Hooyadii iyo Aabihiii waxay dhinteen isaga oo ay Da’diisu aad u yar tahay. Waxa Noloshiisa gacanta ku dhigtay Ayaydii Hooyo. Waa islaan Da’a ah. Waxa ay degan tahay daso yar oo ku yaal Xaafadaha Dadka ladan. Magaaladu waa Jigjiga Xarunta ismaamulka Soomaalida Itoobiya. Noloshiisu waa mid aad u hoosaysa. Jaamac Ma haysto cid Ehel ah oo ka daryeesha dhinacyada, Waxbarashada, Caafimaadka, Waanada, iyo doc kastaba oo Noloshiisa ah.Maalintu siday u dhan tahay, waxa uu ku qaataa joogida Guriga dibadiisa gaar ahaan Geed aan hadhkiisu\nbadnayn oo ku yaal Gurigooda hortiisa. Haa, waa halkaasi meesha uu\nku qaataa. Cedceedu marka ay soo baxdo ilaa ay ka dhacayso? waxa\ntaa sababay markii caruurtii la da’da ahaa ee jaararkiisu diideen in uu la ciyaaro, iyaga oo ka khasaafay mar hadii uu ka soo jeedo qoys danyar ah. Marka ay sheed ka arkaan ayay ka yaacaan. Jaamac inkasta oo akhlaaqdiisu fiican tahay, yahayna Nin aad u caqli badan laakiin, kuma guulaysan in uu asxaab yeesho. Diifta, Daranyada, Aradka iyo Uskaga dushiisa ka muuqata ayay Malaha Caruurtu diiday. Meel fog ma tago, taana awoodeedba ma laha. Maba badnee, hadiiba uu u baahdo in uu cayaar sameeyo ma helo cid uu raaco ama la cayaaro. Caafimaadka ka sokaw, Caruurtu waxa ay ciyaar hawaystaan marka ay dhargaan. In Jaamac aanu Guriga agtiisa dhaafin Calooshiisa oo aan buuxin ama aanu helin Cunto ku filan\nayaa u waynayd. Marka uu ciyaarta iyo joogida dibada dhammaysto waxa uu ku noqdaa Guriga. Waa mar uu wax cunnayo iyo mar uu hurdo. Ayaydii inkasta oo ay aad u jeclayd balse, ma hayso wax ay\nsiiso oo Cunto ah, Dhar ah iyo waxa uu yarku u baahan yahayba. Waa iska dhul jiif oo Xannuunbaa daashaday. Waxana Dhulka la simay Baahi Aduun. Inta badan Dhulka kama kici karto. Taasina waxay Meesha ka saaartay Kaantarool ay u samayso Jaamac oo ay aad u jeclayd. Waxa kaliya oo ay u heli karaysay waxay ahayd Hambada ka soo hadha qaar ka mid ah Xaafadaha oo loo keeni jiray. Kolba into loo keeno ayay u kala qorshaysaa Seddexdooda waqti. Waa Qureecda, Qaddada iyo Cashada.\nOgaanshihii Dhimashada Waalidkii:\nWaxa uu aad u naxaa marka uu Arko Caruur la mid ah oo la kool\nkoolinayo. Marka ay indhihiisu qabtaan caruur la mid ah oo Labisan. Kuwo xidhan Dhar Nadiif ah iyo Kabo wanaagsan. Waxa uu aad u murugoodaa marka ay dhegtiisu maqasho Hooyo Hebelaw….Hooyo Heblaayooy !!! waxa uu garaadsaday isaga oo aan Hooyo iyo Aabo midna lahayn. Intii hore ee uu yaraa ayaydii ayuu moodayay in ay Hooyo u tahay. Laakiin, markuu garaadsaday, Ayaydii Su’aalo tiro badan ayuu ku harqin jiray marka uu Xasuustaba. Aaway Hooyaday?\nAabo aaway? Halkay tageen? Miyay is raaceen? Ayaydii waxa ay mar walba ugu celcelin jirtay in ay dhinteen. Intii hore Dhimashada lafteeda ayaanu fahamsanayn. Ayeeyo, Dhimashadu waa Maxay? Waa Su’aasha ugu badan ee uu Ayaydii waydiin jiray.\nWaa mid ka mid ah Sunnaha Nolosha in Qofku aad u dareemo qiimaha uu leeyahay shayga ka maqani. Sida Caafimaadka,\nLaxaadka, Ubadka, Lacagta IWM.\nJaamac, helista Dad uu la Noolaado ayaa ahaa waxa ugu wayn ee ka maqnaa. Waxana rabitaankiisu ahaa, Dad uu la sheekaysto oo raaco, wehelna uga noqda Dhadhanka Qadhaadhka badan ee Noloshu\nAyaydiina waxay aad u qiiroon jirtay marka uu waydiiyo Ayeeyo Adigu miyaanad Asxaab lahayn? Sawta Xaafadahaa kale Dadku u imanayaan, inaga, Maxay inoogu iman waayeen? Waxay uga\nsheekayn jirtay Nolosha Qoyskoodu siday ahaan jirtay. Inkasta oo aanay ahayn Reer Ladan. Sidii ay ku dhinteen Aabihii iyo Hooyadii. Waxay u sheegtay in Aabihii uu Geeriyooday iyada oo Hooyadii ay leedahay Uurka Wiilkii isaga ka dhalasho dambeeyay, hasa ahaatee, Nasiib Xumo ay Geeriyootay iyada oo Umul ku ah Wiilkaasi ka dambeeyay isaga, kaasi oo laftiisuna aanu ka dhimasho dambayn. Waxa kale oo ay uga sheekayn jirtay Sheekooyin ay uga dan lahayd in ay ku kobciso Maankiisa.\nWaxay u marin jirtay Sheekooyin ay ugu soo xushay in uu kala dhex baxo Dhiirannaanta, Adaysiga, Sammirka iyo Geesinimada.\nJaamac in badan ayuu Ayaydii uga waramay dhibta ay ku hayaan Ardayda ay Iskuulka wada dhigtaan, gaar ahaan kuwa Fasalkiisu iyo sida aanay Maamulka Dugsiga iyo Macalimiintu waxba uga qaban. Waxaanay Ayaydii mar walba ku boorin jirtay in aanu dheg jalaq u siin “ Ayeeyo, Hadii ay Caruurtu kugu yidhaahdaan URAAYE,\nwaxaad ku tidhaah Idinkuba waad uraysaan” Kalmadahan ayaa ku jiray ereyadii ay Niyada ugu dhisi jirtay.\nHeerkii Caqligiisa iyo Hamigiisii Shaqo tagista:\nJaamac waxa uu ahaa Wiil aad u Maskax badan oo garasho dheer. Waxa uu in badan ku hamiyay in uu shaqo tago. Laakiin, waxay\nMaskaxdiisa ka baaba’day, markii dhawr cisho oo uu suuqa meeraystay uu waayay wax uu ka shaqeeyo. Waxaanu ku soo dhamaystay Orod iyo is ciil kaambi. Meeshu maraba Caruuraha ka waawayn ayaa caydhsatay. Waxa jiray kuwo aanu waxba ku samayn oo dilay, Kuwa caayay iyo kuwo eryaday intaba. Mana jirin cid ka qabata, waayo Dadku waxaabay moodayeen Ciyaalka Darbi jiifka ah. La yaab ma lahayn, waxay arkeen dharkiisa jeex jeexan ee duuga\nah. Uskaga bedelay Midabkiisa iyo kan dherkiisa. Luunka ku taaga\nHaraadka ka muuqda. Raamaha Timihiisa. God godnida gaajadu ku keentay indhishiisa ee la moodo Qof Xanuun daran oo Muddo dheer hayay ka soo kacay. Iyo kabaha uu xidhnaa oo aan cagaaga waxba dhaamin.\nQofka shaqo doonka ahi kama maarmo cid garab istaagta oo ku taageerta arintaa. cid ka waayo aragsan oo uga waranta dhib iyo\ndheef wixii uu kala kulmi doono shaqadaasi. Meesha uu rabo in uu ka shaqeeyo cid damiinata iyo cid uu u cawdo marka ay dhibi la soo daristo. Jaamac, taasi ma haysan.\nIslaan la jaar ahayd ayaa si xun uga Murugootay dhibta Jaamac\nhaysata. Waxbarasho la’aantiisa, Daryeel la’aantiisa iyo sida aanu u\nhaysan Dad uga soo gurmada Mustaqbal la’aanta hadhaw ku dhici doonta. Mar kasta oo ay Gurigeeda dibada uga soo baxdaba, waxa ay indheheedu qabtaan Jaamac oo taagan ama kalidii ku ciyaaraya qolqolka Gurigooda. Waa Gelin hore, mid dhexe oo Cadceedu aad u\nkulushahay iyo Gelin dembaba. Maalintii dambe waxa ay u timid Ayaydii si ay ugu qanciso in ILmaha yar Iskuul la geeyo. Arintan oo ay hore ugala tashatay Dumar aan badnayn oo jaarka ah. Waxaanay u keentay Lacag aan qadarkeedu badnayn oo Jaararka laga soo ururiyay. Jaamac sidii ayaa iskuulka lagu geeyay. Lacagtii yarayd ee loo keenay dhawr Buug ayaa loo siiyay. Iskuulka oo ka fogaa waa u sii lugeeyaa. Waxa uu tagaa isaga oo Kabihiisii googo’naa ay buux dhaafiyeen Boodhka iyo Ciidii taalay Dhulkii uu soo marayay. Waxaanu iskuulka soo gaadhaa isaga oo ay ka baxday Qureecdii yarayd ee uu soo cunnay. Waxa taasi kaga sii darnaa marka uu Fasalka soo galo, waxa isla oogsada Qosol iyada oo Ardaydu ku soo dhaweeyaan Jaleeco ay Naxariisi ka dheer tahay, Huruuf iyo Quudhsi. Jaamac Uraaye, Jaamac Dhareerle,Uskag wayne iyo Cali Uraaye ayaa ka mid ahaa Magacyada Ardaydu u bixisay. Waa la takooray. Waxa uu fadhiista Fasalka meesha ugu dambaysa. cid la fadhiisataa ma jirto. cid uu raacaa ma jirto. Arday kastaana waxa uu ka fikiraa Cayda iyo Takoorka soo gaadhi doona hadii uu Jaamac mar kaliya la hadlo, mar la yara fadhiisto ama yara raaco.\nDhibaatada uu Danyarnimada ku mutaystay ma yarayn. Waxay ahaayeen kuwo si aan kala go’o lahayn u weheshanayay.midiba ta kale ayay ka darnayd kana qadhaadh badnayd. Hasa ahaatee, Jaamac yare, marna iskuma mashquulin jirin. Intii dambe oo dhan ma ahayn mid ay maskaxdiisu ku mashquusho xal u helida arintaasi. Yoolkiisa Koowaad, waxa uu ahaa kaliya in uu dhammaysto Waxbarashadiisa. Taasaana ahayd Hiigsigiisa iyo Hammigiisa ugu wayn.\nILmo kulul ayaa ku soo istaagta marka uu Xasuusto sidii ay Maalin u gashay Ardayad Fasalkiisa ka mid ahi oo uu Maamulaha Iskuulku\ndhalay. Kab aanu iska arkayn ayay Wajiga kaga dhufatay, markii ay aragtay isaga oo fadhiya Kursigeedii. Waxaanay ku qaylisay Ereyo ay ka mid ahaayeen “ Yaa ku yidhi Kursigayga fadhiiso Adiga oo Uraya. Bahalyahaw Doqonka ahi. Uf….Ish… noo bannee, waxyahaw dhintay ee Uskaga wayni.”\nJaamac waxa ku kulmay Qaylada iyo Kabta. Ma arkayn oo Cashar\nayuu iska qoranayay. Hadii Naxdin loo dhinto Jaamac Maalintaa ayuu u dhiman lahaa.\nJaamac Maalintaa waxa uu Fasalka yimid isaga oo Arday Cusubi uu Kursigiisii ku fadhiistay. Taasaana keentay in uu fadhiisto Kursigan ay balaayo ka raacday ee Ardayada oo yaalay meel aan ka fogayn halkii uu fadhiisan jiray. Macalinkii Xiisada ku jiray ayaa Jaamac Khaladka saaray iyadiina dib u Maslaxay. Jaamacna Dhulka ayuu fadhiistay. Waxa uu karayay in isaguna Kursigiisa ka kiciyo\nArdaygii ka fadhiistay. Waxase taa ka hor istaagay Damiirkiisa\nNool, Akhlaaqdiisa iyo Maskax badnida Eebe u dhaliyay. Maalintaasi inteeda badan Jaamac Dhulka ayuu fadhiyay. Waayo Kursi kaleba Fasalka ma oolin. waxa dhibaato aan yarayn ku ahayd Sabuurada oo uu arki waayay Ardaydii oo ka qarisay darteed.iyada oo lagu guddo jiro Xiisadii u dambaysay mar waxa si lama filaan ah Fasalka u soo galay Macalinka Fasalkiisa Masuulka ahaa (Form Master-ka) waxaanay noqotay wax uu qaadan waayo in Jaamac uu Fasalka ka waayo Naxariistii Ardaynimo. Ardaydu waxa ay Bulshada inteeda kale kaga duwan yihiin dhexdeeda waa ay isku Naxariistaan, Dadka kalena u naxariistaan. Ka aan Kursi haysan waa laga durkaa oo la is cidhiidhsadaa. Maalintaa wixii ka dambeeyay Macalinkaasi si gaar\nah ayuu u ilaalin jiray Jaamac. Inkasta oo ay ku koobnayd inta\nFasalka lagu jiro, siiba Maalmaha uu Fasalka Xiisad ku leeyahay.\nDuruuftii ku Xeernayd Waxbarashadiisa\nInkasta oo dedaal ay jaarku sameeyeen Iskuulka lagu geeyay hadana ma helin wax intaa dhaafsiisan. Waxa uu ahaa, Ardaydga Fasalka ugu dambeeya. Waxa uu soo urursan jiray Xaashiyaha Ardaydu ka jeexaan Buugaagtooda. Kuwa aanay waxba ku qornayn ayuu ayaydii u keeni jiray. Ayeydiina Irbad ayay iskugu tolo jirtay. Xaashiyahaa la isku tolay ayaana Jaamac u ahaa Buugaag uu wax ku barto. Buugaagta uu Sannad walba ka helo Abaal marinaha Iskuulku marka ay dhammaadaan sida kaliya ee waxbarashadiisu ku sii socon kartaa taasi ayay ahayd.\nJaamac mar hadii aanu haysan ILays uu Habeenkii wax ku akhristo ama ku qorto, Maalintii ayuu wax akhrisan jiray. Geedka Gurigooda ku horyaal ayuu inta badan Galinka dambe Casharadiisa ku diyaarsan jiray. Waxa uu ku guulaystay Wax badan oo ay Naftiisa isku ogaayeen. Isaga iyo Naftiisa balanka u yaala ayaa ahaa in\naanay waxba u dhaxayn Waxbarashadiisa iyo Guriga. Taasi oo uu ku\nguulaystay isaga oo noqday Ardayga Kaalinta koowaad ku guulaysta Imtixaan kasta oo Fasalkiisa laga qaado. Sida Hilaaca ayuu uga soo dhex booday Mudadii uu ku jiray Waxbarashadiisii Dugsigii Hoose Kii Dhexe iyo Kii Sareba.\nJaaniskii Dahabiga ahaa:\nMarkii uu dhammaystay Waxbarashadiisa Dugsiga sare Jaaniskiisu waxa uu siiyay in uu ka mid noqdo Afar Arday oo ahaa kuwa\niskuulkiisa ugu sareeya oo loo qaadayay Dibada. Qorshaha Dawlada ayaa sidaa ahaa. Iskuulka kasta Afarta ugu sareeya ayaa Waxbarasho bilaash ah oo dibadeed loo qaadi jiray. Waxana sidaa laga shaaciyay Xaflad balaadhan oo lagu sagootinayay Ardaydii Kaalmaha hore ku guulaysatay Dugsigooda. Waa kuwii galay Kaalmaha Koowaad, Labaad iyo Seddexaad. Waxa kale oo\nXafladaasi Abaal Marino la siinayay Ardaydii Sannadkaasi ugu\nwanaagsanaa dhinaca Nadaafada, Akhlaaqda iyo Habsan la’aanta.\nMaalintii balanta ee Ardaydu dhoofaysay, Xaafad kasta oo Caruurtoodu ka mid ahayd kuwa dhoofaya, waxa ka jirtay Diyaar garaw iyo Abaabul balaadhan. Waalidiinta iyo Ehelku waxa ay ahaayeen kuwo aad u faraxsan. Hadalo dhiiri galin ah iyo Hadyado kala duwan ayaa Arday kasta lagu sii sagootinayay. Baabuur ayaa lagu galbinayay. Hasa ahaatee, Ninkii Jaamac warkaasi Gurigooda kama jirin. Ma jirin Cid u Hambalyaynaysay, cid ku faraxsanayd tagidiisa iyo Hadyado loo keenay midna. Inkasta oo Jaamac\nSubaxaa kalahay isla markaana dhinaca Garoonka diyaaradaha u soo\njarmaaday iyada oo Cadceedu markaa soo baxayso hadana waxa uu gaadhay iyada oo la isku haysto Diyaaradu ha duusho iyo yaanay\nduulin. Intii uu Jaamac Jidka ku soo jiray ee uu soo lugaynayay ayuu habsaamay. Arday kastaa waa diyaar. Waa Labaataneeyo Arday oo iskugu jira Wiilal iyo Gabdho. Arday kastaa waxa uu ku gaashaaman yahay Shandad wayn oo ay uga buuxaan Buugaag Daabacan, Buugaag wax lagu qorto, Cadaro, Kiriimyo, Hadyado kale iyo Dhar. Mid kasta waxa hareero taagan Waalidkiisii iyo Ehelkiisii. Farxad darteed, Arday kastaa ma lahayn awood uu iskugu keeno dibnaha Afkiisa. Qosolka iyo Ducada Waalidka ayaa ahaa Buuqa uga wayn ee goobtaasi ka jiray.\nMarkii ay Tobankii ahayd ayuu Maamulihii isku dayay in uu Diyaaradii ku amro in ay duusho. Waxase taa si cadho leh uga jawaabay Macalinkii Fasalkiisa Maamulayay ee Form Master-ka u ahaa Jaamac. Waxa Muddo dheer socday Muranka ah Jaamac ha laga tago iyo yaan laga tagin. Murankaasi oo gaadhay heer ay isku faro saari gaadheen Maamulaha iyo Macalinkaasi. Iyada oo buuqaasi jiro waxa bidhaan ka soo muuqday Ninkii Jaamac oo soo lugaynaya. Waxa uu ku labisan yahay Surwaal iyo Shaadh jarqin ah waase\nhalkii awoodiisa labis ugu saraysay. Waxa uu gacanta ku sitaa Nus Rodol Timir ah oo ayaydii Sahay ahaan u soo siisay. Isaga oo la dhibaataysan Daalka ka soo gaadhay Socodkii dheeraa, ayuu Maamulihii dhirbaaxo aad u kulul ugu sii daray. Qayladii jaamac ka yeedhay waxa u adkaysan waayay Macalinkiisii oo dhirbaaxo tii la mid ah ku dhuftay Maamulihii. Waxay ku sigteen in ay gacanta iskula tagaan. Waxana goobtaasi ka duulay Diyaaradii oo ay saaran yihiin Ardaydii oo aad u faraxsan marka Jaamac laga reebo iyo Labadii kale (Maamulihii iyo Macalinkii) oo isku xanaaqsan.\nLa Soco Qayb kale oo Xiiso leh……………..\nWaqooyiga Kuuriya Oo Koonfurta Kuuriya Ku Canaanatay Sarkaal Ay Hore…\nDablay Hubaysan Oo Nin Oday ah ku Dishay Duleedka Magaalada…\nDaawo :-Banaanbax Lagu Cambaareynayo Madaxweynaha France Ayaa Ka Dhacay Magalada…\nDowladnimo iyo Qabiil isma galayaan '' Mujaahid Ibraahin Dhagaweyne\nDukaamada Hubka Ee Mareykanka Oo La Faaruqiyey


CIA-da MAREYKANKA oo shaaca ka qaadday tirada Daacishta dalka Somalia – Radio Baidoa\nCIA-da MAREYKANKA oo shaaca ka qaadday tirada Daacishta dalka Somalia\nBy Webmaster\t On Aug 11, 2018\nHay’adda Sirdoonka Maraykanka ee CIA-da ayaa sheegtay inay 150 maleeshiyo ka tirsan Kooxda Daacish ku sugan yihiin gudaha Somalia.\nWarbixinta CIA-da waxaa lagu xusay in tirada ugu badan Kooxda Daacish ku sugan yihiin Buuraha Galgala ee duleedka magaalladda Bosaaso ee Gobalka Bari ee Puntland.\nTiro-koobkaasi ayaa waxa uu ka hooseeyaa tiro ay horey Taliska Ciiddanka Maraykanka ka jooga Qaaradda Afrika ee AFRICOM ku sheegeen in ay 220 Dagaalamayaal Daacish ku sugan yihiin gudaha Somalia, gaar ahaan Goballadda Puntland.\nAmiirka Kooxda Daacish ee Puntland, Sheekh C/qaadir Muumin waxa uu bishii October ee sannadkii 2015-kii ku dhawaaqay aasaaska faraca Kooxda Daacish ee Somalia kadib markii uu ka soo goostay Alshabaab.\nHoggaamiyaha Daacish-ta Somalia oo horay u heystay dhalashada Ingiriiska balse lagala laabtay ayaa 2016 waxa ay dowlada Mareykanka xayiraad dhanka dhaqaalaha ah kusoo rogtay C/qaadir Muumin oo ah Hoggaamiyaha Kooxda ee Somalia.\nDhowrkii asbuuc ee ugu danbeysay ayey Kooxdaani magaalada Muqdisho ka geysteen dilal, halka Qaraxyo dhowr ahna ay ka fuliyeen Gobolka Bari.\nImaaraadka iyo Ethiopia oo kala Saxiixdey heshiis muxu yahay heshiiska?\nDF oo baasaboor u diiday 5 Soomaali ah oo Jarmalka ugu xirnaa arrin xasaasi ah\nMW Waare Oo Magacaabay Xubnaha Maamulka Doorashada Dadban Ee Hir-Shabeelle\nRa’iisul Wasaare Ku-Xigeenka Oo Dhagax Dhigay Dib-U-Dhiska Guriga Hooyooyinka\nQM Oo War Kasoo Saartay Jeneral Lagu Eedeyay In Uu Xariir La Leeyahay Al-Shabaab


Heshiis qarsoodi ah oo dhexmaray Cumar C/rashiid iyo dowladda Kenya oo la kashifay (AKHRISO) – Bulshoweyn Online | Your Source Of News And Entertainment\nHeshiis qarsoodi ah oo dhexmaray Cumar C/rashiid iyo dowladda Kenya oo la kashifay (AKHRISO)\nQoraal ay soo saartay hay’ad cilmi baaris ah uu fadhigeedu yahay dalka Itoobiya ayaa lagu sheegay xog ku saabsan heshiis Kenya la gashay ra’iisul wasaaraha xilkiisa dhamaaday ee xukuumadda federaalka Soomaaliya Cumar C/rashiid oo haatan u sharxan xilka madaxweynaha cusub ee Soomaaliya.\nWaxaa qoraalka lagu sheegay inay jirto xog ku saabsan rabitaanka dowladda Kenya oo ay ku doonayso in Cumar C/rashiid Cali Sharmaarke uu noqdo madaxweynaha cusub ee Soomaaliya.\nQoraalka ayaa sidoo kale lagu sheegay in Cumar C/rashiid uu Kenya u ballan qaaday in heshiis iyada dan u ah laga gaari doono muranka xuduudka badda ee u dhaxeeya dalalka Soomaaliya iyo Kenya, islamarkanaa ay Kenya sidaasi u taageerto musharaxnimadiisa.\nDhinaca kale, waxaa qoraalka lagu sheegay inaysan caddeyn sida Cumar C/rashiid Cali Sharmaarke uu balantaasi u fullin karo, iyadoo isku day hore uu qeyb ka ahaa uu ka socon waayay baarlamaankii KMG ahaa ee fadhigiisu yahay magaalada Muqdisho ee caasimadda dalka Soomaaliya.\nUgu dambeyntii, Cumar C/rashiid Cali Sharmaarke ayaa lagu eedeeyay inuu qeyb ka ahaa heshiis ay dowladii KMG ahayd ee uu ra’iisul wasaaraha ka ahaa u saxiixday dowladda Kenya lahaanshiyaha qeybta badda Soomaaliya, taas oo muran weyn dhalisay balse ugu dambeyn la isla tagay maxkamadda caalamiga ah ee Hague, balse aan weli laga gaarin go’aan rasmi ah.\nHoos ka aqriso qeyb ka mid ah caddeynta qoraalka


.NET 5 wuxuu la yimaadaa taageerada Linux iyo WebAssembly | Laga soo bilaabo Linux\n.NET 5 wuxuu la yimaadaa Linux iyo taageerada WebAssembly\nMicrosoft ayaa daaha laga qaaday dhawaan iyada oo loo marayo boostada blog, sii deynta a nooc cusub oo cusub .NET 5 madal maxaa bixiya taageerada Linux, macOS, iyo WebAssembly.\n.NET 5 waxay siisaa dadka isticmaala hal qaab furan iyo waqtiga shaqada taas oo loo adeegsan karo aagagga kala duwan ee horumarka iyo barnaamijyada kala duwan. Nooca .NET 5 wuxuu ka kooban yahay mideynta Qaab dhismeedka .NET, .NET Core iyo Mono. Iyada oo .NET 5, waxaad ku abuuri kartaa barnaamijyo iskudhaf ah adigoo adeegsanaya hal saldhig oo koodh ah iyo habka qorista guud, iyadoon loo eegin nooca dalabka.\nSheyga .NET 5 sii wadida horumarka mashruuca isha furan .NET Core 3.0 waxayna bedeshay Qaabdhismeedka .NET Framework, oo aan mar dambe si gooni gooni ah loo horumarin doonin lana joojin doono marka la siidaayo .NET Framework 4.8. Dhamaan horumarka laxiriira\n.NET waxay hada diirada saareysaa .NET Core project oo ay kamid yihiin Runtime, JIT, AOT, GC, BCL (Base Class Library), C #, VB.NET, F #, ASP.NET, Qaabdhismeedka Hay'ad, ML.NET, WinForms, WPF, iyo Xamarin. Nooca soo socda ee .NET 6, mashruucyada Xamarin iyo Mono ayaa lagu dari doonaa si loo taageero barnaamijyada iOS iyo Android.\nSida .NET Core, NET 5 markab oo wata CoreCLR Runtime oo ay weheliso iskuxiraha RyuJIT JIT, maktabadaha caadiga ah, CoreFX, WPF, Foomamka Windows, WinUI, Qaabdhismeedka Haykalka, iskuxirka khadka amarka dotnet, qaabdhismeedka loogu talagalay horumarinta WPF iyo codsiyada macaamiisha Foomamka Windows iyo sidoo kale aaladaha lagu horumariyo microservices, maktabadaha, server-ka, codsiyada garaafyada iyo kombuyuutarka.\nNET 5.0 waa noocii ugu horeeyey ee socdaalkeena midaynta .NET. Waxaan abuurnay .NET 5.0 si loogu oggolaado koox aad u tiro badan oo horumariyayaal ah inay ka haajiraan koodhkooda iyo barnaamijyadooda Nidaamka .NET ee .NET 5.0. Waxaan sidoo kale wax badan ka qabanay shaqadii bilowga ahayd 5.0 si ay dadka wax dhisaya ee Xamarin u isticmaali karaan barnaamjka mideysan .NET markaan sii deyno .NET 6.0. Waxaa jira waxyaabo badan oo ku saabsan mideynta .NET dambe ee boostada.\nHadda waa wakhti ku habboon in la muujiyo wada-shaqeynta cajiibka ah ee lala yeesho qof kasta oo gacan ka geysta mashruuca .NET. Sii deyntaani waxay ka dhigan tahay sii deyntii shanaad ee weyn ee .NET mashruuc il furan ah. Maanta, waxaa jira iskudhaf weyn oo shakhsiyaad iyo shirkado yaryar iyo kuwa waaweyn ah (oo ay kujiraan kafaala qaadayaasha shirkadaha ee .NET Foundation) oo kawada shaqeynaya bulsho weyn dhinacyo kala duwan oo ah .NET ururka dotnet ee GitHub. Horumarinta ka jirta .NET 5.0 waa natiijada dad badan, dadaalkooda, fikradaha caqliga badan, iyo daryeelkooda iyo jaceylka ay u qabaan barnaamiijka, dhamaan wixii ka baxsan jihada Microsoft ee mashruuca Laga soo bilaabo kooxda aasaasiga ah ee ka shaqeysa .NET maalin kasta, waxaan u fidineynaa "mahadsanid" weyn qof walba oo gacan ka geystey .NET 5.0 (iyo noocyadii hore)!\nIsku soo wada duub JIT, nooc cusub ayaa bixiya qaab horumarsan oo ku saleysan LLVM koodhka mashiinka WebAssembly iyo bytecode (Mono AOT iyo Blazor waxaa loo isticmaalaa si joogto ah).\nWaxqabadka ee madal kala duwan iyo qaybaha maktabaddas aad buu u kordhay (gaar ahaan xawaareynta JSON serialization, regex, iyo howlaha HttpClient).\nKa jawaab celinta ayaa lagu wanaajiyey iyadoo la cusbooneysiiyey qashinka ururiya. Macaamiisha ClickOnce ee gudaha ku jirta ee daabacaadda arjiga degdegga ah. Wixii Linux iyo macOS ah, Nidaamka API.DirectoryServices.\nHabmaamuuska ayaa loo qaabeeyey inuu la shaqeeyo LDAP iyo Active Directory. Wixii Linux ah, taageerada codsiyada hal-feyl ah ayaa sidoo kale lagu daray, taas oo dhammaan qaybaha iyo ku-tiirsanaanta lagu buuxinayo hal feyl.\nXirmo loogu talagalay horumarinta barnaamijyada shabakadda ASP.NET Core 5.0 iyo lakabka ORM Entity Framework Core 5.0 (darawalada, oo ay ku jiraan SQLite iyo PostgreSQL) ayaa si gooni ah loo sii daayay, iyo sidoo kale noocyo luqadeed C # 9 iyo F # 5. C # 9 waxaa ku jira taageerida matoorrada koodhka ilaha, barnaamijyada heerka ugu sarreeya, qaabab cusub, iyo nooca fasalka diiwaangelinta.\nTaageerada .NET 5.0 iyo C # 9 horeyba loogu soo daray tifaftiraha muuqaalka Studio-ga Visual Studio oo bilaash ah.\nUgu dambeyntii, Haddii aad rabto inaad waxbadan ka ogaato ku dhawaaqista .NET 5, waxaad ka eegi kartaa faahfaahinta xiriirka soo socda.\nWadada buuxda ee maqaalka: Laga soo bilaabo Linux » Barnaamijka » .NET 5 wuxuu la yimaadaa Linux iyo taageerada WebAssembly\nCrowdSec: waa mashruuc furan oo iskaashi xagga amniga ah oo loogu talagalay Linux\nMalaayiin qalabka Android ah ma taageeri doonaan shahaadooyinka Aynu Encrypt ee 2021


Mareykanka oo hakinaya wadahadaladii uu Ruushka kala lahaa arrimaha Suuriya - BBC News Somali\nMareykanka oo hakinaya wadahadaladii uu Ruushka kala lahaa arrimaha Suuriya\n4 Oktoobar 2016\nImage caption Ciidammada dowladda Suuriya, oo ay baritaarayaan duqeymaha cirka ee Ruushka, ayaa horumar ka sameynaya magaalada Xalab\nDowladda Mareykanka ayaa sheegtay inay hakinayso wadahadalladii ay Ruushka kala laheyd arrimaha Suuriya.\nWasaaradda Gaashaandhiga Mareykanka ayaa sheegtay in Moscow aanay ka soo bixin qodobadii heshiiskii bishii la soo dhaafay si loo dhaqangeliyo xabbad joojin iyo in la xaqiijiyo in gargaarka bini'aadamnimo halkaa la gaarsiiyo.\nWahadallada u dhexeeya Mareykanka iyo Ruushku in ay burburayaan waa la filayay, ka dib markii xabad joojintii burburtay laba todobaad ka hor, qalalaasaha ooganina sii kordhay.\nAf-hayeen u hadlay Mareykanka ayaa ku eedeeyay Ruushka, inuu ku guul darraystay inuu xaqiijiyo in dowladda Suuriya xabbad joojinta dhawrto.\nWaxaanu labada dowladoodba ku dhaleeceeyay inay weerareen isbitaalo, gargaarka bani'aadannimona xannibeen iyo inay bartilmaameedsadeen dad rayid ah.\nAqalka Cad ayaa sheegay in cid walba uu ka dhamaaday dulqaadkii ay u lahaayeen Ruushka.\nHaweenay af-hayeen u ah Ruusha ayaa iyana sheegtay inay ka xuntahay go'aanka Mareykanka, waxaanay ku eedaysay inuu eedda ku soo riixayo Ruushka ka dib markii uu ka soo bixi waayay waajibkii ka saarnaa heshiiska xabbad joojinta.\nHaseyeeshee, Mareykanka iyo Ruushku waxay hadal hayn doonaan hawl gallada ka hortagga argagixisada ee ay Suuriya ka fulinayaan, si ay uga fogaadaan inay isku dhac aan loo baahnayn iskaga horyimaadaan.


DEG DEG: Xeer ilaalinta Maxkamadda Ciidamada oo qabatay dacwad ka dhan ah Fahad, Kulane iyo Yaasiin Farey | Warkii.com:-world news today for international news and videos from Europe, Asia, Africa, the Middle East and the Americas.\nHome Warkii DEG DEG: Xeer ilaalinta Maxkamadda Ciidamada oo qabatay dacwad ka dhan ah...\nDEG DEG: Xeer ilaalinta Maxkamadda Ciidamada oo qabatay dacwad ka dhan ah Fahad, Kulane iyo Yaasiin Farey\nMuqdisho (Warkii.com) – Xeer Ilaalinta Maxkamada Ciidamada Qalabka Sida ayaa qabatay gal dacwadeed ka dhan ah Fahad Yaasiin, Agaasimihii hore ee hay’adda NISA iyo Taliyaha hay’adda ee gobolka Banaadir, Yaasiin Farey iyo Kulane Jiis.\nQoraal kasoo baxay Qareenka Hooyada dhashay Ikraan ayaa lagu sheegay in dacwaddaan ay soo gudbiyeen qoyska iyo ehellada Ikraan Tahliil Faarax, oo ay NISA shaacisay geerideeda kadib markii ay u gacan gashay Al-Shabaab, ayada oo kooxduna iska fogeysay arrintaas.\n“Aniga oo ah Qareen Daahir Maxamed Cali oo Qareen u ah Maamo Khaali Maxamuud Guhaad oo ah Hooyada dhashay Ikraan Tahliil Faarax waxaa Xeer ilaalinta CQS ugu soo gudbinayaa Cabashada uu ku xusan oo lid ku ah shaqsiyaadka ujeedda sare ku sheegan si waafaqsan qoddobada 21-aad iyo 22-aad ee XHCS,” ayaa lagu yiri qoraalka.\nWaraaqda oo si toos ah ugu socotay Xafiiska X.Ilaalinta Guud, ayaa waxaa ogeysiin la siiyey Maxkamadda Darajada 1-aad ee CQS, waxaana lagu xusay eedeymaha saraakiishaas loo haysto, taasi oo u dhigneyd sidan hoose;\n1. Fahad Yaasiin: Waa shaqsiga gabadha oo dalka dibadiisa ku maqan u yeeray, una sheegay in xil loo magacaabayo, mar kalane ayada oo safar u socota u sheegay inay joogto si Xil looga magacaabo, wuxuu kale oo uu u sheegay in lala soo xiriir dooni si loola socodsiiyo xilka loo magacaabay, soo wicitaankiisana wuxuu noqday kii gabadha lagu waayey.\n2. Cabdiqani Diirane oo loo yaqaano wadna-qabad: Waa shaqsiga gabadha gaariga ku soo qaaday oo gurigeeda ugu qaaday.\n3. Yaasiin Faray oo ah Taliyaha Nabadsugida G/Banaadir: Waa shaqisga gabadha loo geeyay markii gurigeeda laga soo qaaday.\n4. Cabdillaah Aadan Kulane (Kulane Jiis): Waa shaqsiga dhowr jeer gabadha u soo jeediyay handadaad,arrintaas oo ay u sheegtay hooyadeed.\nGal-dacwadeedka loo gudbiyey Xeer ilaalinta ayaa ka dhigan in si toos ah loo guda-gali doono baarista kiiska Ikraan, islamarkaana ay Saraakiishaas wajahi karaan maxkamadeyn, waa haddii uu ku cadaado kiiskaas.\nSi kastaba, arrintaan ayaa imanaysa xili uu Ra’iisul Wasaaraha shaqo joojin ku sameeyay Fahad Yaasiin, sidoo kalena uu faray Xeer-ilaaliyaha guud ee Maxkamadda Ciidamada qalabka sida in uu baaris rasmi ah oo dhameystiran ku sameeyo kiiska Ikraan, kadibna horgeeyo maxkamad sharci ah oo awood u leh.\nPrevious articleAsturan Arinteeda King Ck Muxuu Kadhahay ….\nNext articleArsenal oo u aragta Youssef En-Nesyri inuu yahay badalka Pierre-Emerick Aubameyang


Su’aalaha inta badan nalaga soo weydiiyo waqtiga ugu badan ee uu qaadan karo falanqeynta codsiga magangalyodoonka qaxootinimo | Maahanmuuttovirasto\nMaxaa loola jeedaa waqtiga ugu badan ee falanqeynta?\nSida uu dhigaayo sharciga cusub, falanqeynta codsiyada magangalyodoonka qaxootinimo ee la sameeyay 20.7.2018 iyo wixii ka dambeeyay, waxaa ay ugu badnaan qaadan kartaa muddo 6 bilood ah.\nCodsiyadee buu sharcigan cusub ku saabsan yahay ama uu khuseeyaa?\nWaajibnimada waqtiga falanqeynta ee cusub waxaa uu khuseeya codsiyada la sameynaayo 20.7.2018 ama wixii ka dambeeyay. Waxaa waqtiga falanqeynta laga soo bilaabayaa marka codsiga loo gudbiyo booliska ama howl-wadeennada ilaalada xuduudaha.\nCodsiyadee ayuusan isbedelka sharcigaan khuseynin ama ku saabsanayn?\nIsbedelka sharcigaan ma khuseeyo codsiyadii la sameeyay kahor 20.7.2018, sidoo kale ma khuseeyo arimaha dib loogu celiyay maxkamadda maamulka.\nSidee bay noqonayaan ama maxaa ku dhacaaya codsiyadii la sameeyay kahor 20.7.2018 ama arimaha dib loogu celiyay maxkamadda maamulka?\nCodsiyadii la sameeyay kahor 20.7.2018, iyagu ma lahan arinkan ah mudada falanqeynta ugu badan ee 6-da bilood. Si kastaba codsiydaas waxaa isku mar lala falanqeyn doonaa kuwii la sameeyay 20.7.2018 iyo kadibba.\nMa dhici kartaa in mudada falanqeynta ee codsiyadii la sameeyay 20.7.2018 kahor ama kadibba, ay qaadato in ka badan 6 bilood?\nSida sharciga uu dhigaayo mudada falanqeyntu waa ay ka badan kartaa 6 bilood, marka ay jiraan xaaladaha hoos ku xusan:\nGo’aanka waa in lagu sameeyo 15 bilood gudahood, haddii\n1) arinku uu yahay mid la xiriira su’aalo ku saabsan xaqiiqooyin adag ama arimo xagga sharciga ah;\n2) in tiro aad u badan oo ah dadka u dhashay dalalka dunida saddexaad ama dadka jinsiyad la’aanta ah ay isku mar wada codsadaan sharciga badbaadinta caalamiga ah, sababtaas awgeed ayaa waxkaqbashada arinkaasi ay adag tahay in go’aan lagaga gaaro mudada lixda bilood gudaheed ah;\n3) daahista waxaa si cad sabab ugu ah, in uu codsaduhu gacan ka geysan waayay ama saameyn ku yeelan waayay caddeynta codsigiisa.\nGo’aanka waa in lagu gaaraa 18 bilood gudahood, haddii loo baahdo in codsiga ku saabsan badbaadinta caalamiga ah la baaro waqti ka dheer intii loogu talagalay, si ku saleysan qaab nidaamsan oo ku saleysan sababka sidaas loogu baaraayo.\nSi kastaba go’aanka waa in lagu gaaraa ugu dambeyn 21 bilood, haddii dalka uu ka soo jeedo codsaduhu ay ka jirto xaalad aan la hubin, sababtaas awgeedna aan go’aanka lagu gaari karin xilligii loogu talagalay.\nMaxaa ay tahay in la sameeyo, haddii falanqeynta codsigii la sameeyay kahor 20.7.2018 ay qaadato muddo ka badan 6 bilood?\nQofka macmiilka ah uma baahna in uu isagu la soo xiriiro Waaxda Socdaalka. Waaxda Socdaalka ayaa qofka macmiilka ah qoraal ahaan ku soo ogeysiineysa arinka ku saabsan daahista falanqeynta codsiga iyo waqtiga loo qabanaayo mudada ay qaadanayso qiyaas ahaan falanqeynta cusub.\nKa warran haddii waqtiga qiyaas ahaanta loo qabtay falanqeynta codsigii la sameeyay kahor 20.7.2018 uu muaddadii loo qabtay dhaafo?\nMacmiilka waxaa loogu sheegayaa wareysiga magangalyodoonka qiyaasta waqtiga falanqeynta codsiga uu qaadanaayo. Haddii mudadii qiyaasta waqtiga falanqeynta ee loogu sheegay markii wareysiga lala yeelanaayay ay dhaafto intii loo qabtay, waqtiga falanqeynta ee la sugaayo waxaad ka hubin kartaa aaladda sida ootamaatiga ah u tirineysa mudada falanqeynta (käsittelyaikalaskuri) ee ku taalla qeybta hore ee bogagga internetka ee Waaxda Socdaalka: www.migri.fi.\nSidoo kale qareenka qofka macmiilka ah ama shaqaalaha xerada qaxootiga, haddii ay u baahdaan way la soo xiriiri karaan Waaxda Socdaalka.


GIDG Oo Dhisaya Militari Iyo Xisbi U Gaar Ah, Siina Adkeeyey Hakinta wada shaqeynta Dowlad Dhexe – Goobjoog News\nGolaha iskaashiga dowlad goboleedyada ayaa goor dhow waxa ay magaalada Garoowe kusoo gabagabeeyeen shir halkaasi uga soconayey Afar maalin, waxaana lasoo saaray War-murtiyeed ay arrimo badan kaga hadleen,\nHalkaan hoose ka akhriso War-murtiyeedka:\nGOLAHA ISKAASHIGA DOWLAD GOBOLEEDYADA -GIDG-\nTAARIIKH; 20-24- Oktobar 2018\nShirkii 4aad ee Golaha Iskaashiga Dowlad Goboleedyada oo lagu qabtey Magaalo Madaxda Dowlad Goboleedka Puntland ee Garowe ayaa waxaa ka soo qayb galay hogaamiyeyaasha Golaha oo ay kamid yahiin Madaxweynaha Puntland Mudane Dr Cabdiweli Maxamed Cali Gaas ahna Gudoomiyaha Golaha, islamarkaana martigaliyey shirka, Madaxweynaha Jubbaland mudane Axmed Maxamed Islan, Madaxweynaha Koonfur Galbeed Mudane sharif Xassan Sh Adan iyo Madaxweynaha Galmudug Mudane Axmed Ducaalle Geelle xaaf.\nShirka oo socdey intii u dhaxaysay 20-24 waxaa ka soo qayb galey madax kale oo kor u dhaafayey ilaa 100 ergey oo kala matalayey labada gole ee xukuumada iyo Barlamaanka Dowlad Goboleedyada.\nMudadii shanta bari ahayd ee shirku socday waxay madaxdu wadatashi ka yeesheen arrimo badan oo diirada lagu saarayey arrimaha amniga, siyaasada iyo bulshada ee dalka, waxaana gaba gabadii shirka ka soo baxay War-Murtiyeedkan:\nKadib markii qiimayn, falaqayn iyo wada tashi dheer laga yeeshay arrimaha amniga ee dowlad goboleedyada iyo dadaalada ku aadan sugida Amniga dalka waxaana dirada lagu saarey:-\nTan iyo intii Dowladan hada jirta xukunka lawareegtay horaantii 2017, Goluhu wuxuu si joogta ah u soo bandhigayey tilmaamo iyo talooyin ka turjumayey sidii lagu sugi lahaa amniga loona badbaadin lahaa dalka iyo dadka soomaaliyeed, waxaana marar badan la dajiyey qorsheyaal iyo hanaan amni oo lagu xaqiijin karey in lagaaro hadafkaas. Waxaase nasiib daro ah in fulinta dhammaan isku dayadaas lagu guul daraystey sababo la xiriira iyadoo aysan dowlada dhexe lahayn aragti iyo qorshe dhab ah oo amni taasina ay keentey in si buuxda amnigu faraha uga baxo dalkuna uu qarka u saaranyahay in Alshabab mar kale lawareegto, taas oo cadeynaysa in aan amniga dalka lagu aamini karin Dowladda Dhexe.\nSidaas darteed Goluhu wuxuu go’aan ku gaarey:- 1.1 In la abuuro qorshe iyo hannaan amni oo dhab ah oo ay ku mideysanyihiin Dowlad Goboleedyadu kaas oo masuuliyada fulintiisa iyo maalgalintiisuba hormuud ka noqonayaan Dowlad Goboleedyadu.\n1.2 In la dhiso Golaha Amniga Dowlad Goboleedyada oo hormuud ka noqon doona arrimaha Amniga Dowlad Goboleedyada (Interstate Security Council).\n1.3 In la isku daro ciidmo kamid ah Daraawishta Dowlad Goboleedyada kuwaas oo marka la isku dhafo yeelan doona hogaan midaysan (one Command and Control) kadibna loo isticmaali doono xoreynta deegaamada dalka ee wali gacanta cadowga ku jira.\n1.4 In mudo laba bilood ah Dowlad Goboleed kasta ciidankan isku dhafka ah ku soo biiriyo 1,000 askari si laysula tababaro kadibna si wadajir ah u wada hawlgalaan. GOLAHA ISKAASHIGA DOWLAD GOBOLEEDYADA -GIDG- 2\n1.5 In la abuuro sanduuq dhaqaale amni oo mideysan kaas oo lagu maal galin doono miisaaniyada ku baxaysa ciidankan. 1.6 Sidoo kale waxaa la isku raacay in Dowlad Goboleedyadu yeeshaan hannaaan kooban oo u gaar ah oo ay ku wadaagaan wararka sirdoonka cadowga.\nMarka la helo Dowlad Dhexe oo leh aragti Soomaalinimo dhabna ay ka tahay soo celinta, amniga dalka, Goluhu wuxuu ku wareejin doonaa ciidankan isku dhafka ah si ay uga mid noqdaan ciidanka Xooga Somaaliyeed(CXS).\nGoluhu wuxuu isku raacay in dhamaan qorsheyaashii amni ee horey Goluhu kula jirey Dowlada Dhexe ay fashilmeen kadib markii Dowladu ka baaqsatey fulintooda in ku dhow laba sano, sidaas darteed, laga bilaabo maanta oo bishu tahay 24 bishii oktobar Goluhu qayb kama mid noqon doono qorsheyaashan fashilmay.\nGoluhu wuxuu su’aalo badan iska waydiinayaa ilaa iyo hadana jawaabteeda lala’yahay sida ay ku dhici karto in wadamada naf iyo maalba ku bixinaya dadaalka loogu jiro in lagu badbaadiyo dadka iyo dalka Soomaaliyeed, hadana ka gaabinaya ka qayb noqoshada xal u helista khilaafka jira iyada oo ay muuqato in mar kale dalku dib u galayo gacanta Alshabaab.\nMudadii shirku socday, madaxdu waxay si qoto dheer uga wada hadleen arrimaha siyaasadaha si guud iyo si gaar ahaaneed kuwa khuseeya Dowlad Goboleedyada:-\nGoluhu wuxuu mar kale ku celinayaa in mowqifkiisii ku aadanaa hakinta wada shaqeynta Dowlad Dhexe aysan waxba iska badalin ilaa iyo inta Dowladu ka soo marayso wadada saxda ah.\nGoluhu wuxuu taagersanyahay dadaalka ay hormuudka ka yihiin Aqalka Sare waana soo dhaweynaynaa wixii talo ah ee ku aadan badbaadinta dalka.\nGoluhu wuxuu canbaareynayaa siyaasada guracan ee Dowlada Dhexe hormuudka ka tahay ee ku salaysan burburinta hannaanka federalka iyadoo wakhti iyo dhaqaale badan oo la rabay in loo isticmaalo ladagaalanka argagaxisada iyo horumarinta dalka loo leexiyey iska horkeenka shacabka rer Galmudug iyo burburinta maamulada Dowlad Goboleedyada, waxaana cadeyn ugu filan isku dayga afganbiga siyaasadeed ee ka socda Caddaado taas oo ka turjumaysa sida hogaanka sare ee Dowlada Dhexe uusan u aaminsanayn ku dhaqanka hannaaanka federalka.\nGoluhu wuxuu si adag uga soo horjeedaa islamarkaana sidoo kale canbaareynayaa hab dhaqanka Dowlada Dhexe ee ku aadan in siyaasad loo adeegsado dhaqaalaha dalka iyo dadka Soomaaliyeed ka dhexeeya ee beesha caalamku (tax payers money) soo mariso gaar ahaan kuwa loogu tala galay in lagu kabo miisaaniyadaha Dowlad Goboleedyada oo hada ay hortaagantahay in loo gudbiyo Dowladaha Goboleedyada sababo la xiriira ra’yi kala duwanaashaha arrimaha amniga iyo siyaasada dalka.\nGoluhu wuxuu u mahad celinyaa deeq bixiyeyaasha hiil iyo hooba la garab taagan dadka iyo dalka soomaaliyeed, waxaase nasiib daro ah in dhaqaalahaas loo isticmaalayo arrimo siyaasadeed oo ka soo horjeeda ujeedooyinkii loogu tala galey, sidaas darteed wuxuu Goluhu soo jeedinayaa in deeq bixiyeyaashu dabagal ku sameeyaan sida loo maamulay dhaqaalahaas si loo xaqiijiy in meeshu loogu talagaly uu gaarey.\n3 6. Goluhu wuxuu si cad uga soo horjeedaa sharciyada Dowladdu ku baaqdey in la dadajiyo ansaxintooda iyo dhaqan galintooda kuwaas oo ay kamid yahiin Xeerka Betrolka oo aan haba yaraatee waxba lagaga darin waxyaabihii shirkii Baydhabo lagu heshiiyey, Xeerarka doorashooyinka iyo kan xisbiyada, dhamaan sharciyadan wax wadatashi lagalama yeelanin Dowladaha Goboleedyada kamana turjumayaan rabitaanka shacabka soomaaliyeed.\nGoluhu wuxuu ka digayaa iskudayga Dowladdu ku qorsheynayso in ay ku dhisto Golaha Adeega Garsoorka Qaranka iyadoon lamarin hannaanka dastuurku tilmaamayo haddi taasi dhacdana Goluhu ma aqoonsan doono wixii ka soo baxa.\nGoluhu wuxuu ku baaqayaa Shirweyne Wadatashi Qaran oo lagu qaban doono mudo bil gudaheed ah Magaalada Dhuusamareeb oo ay kasoo wada qayb gali doonaan dhamaan qaybaha bulshada rayidka ah iyo xisbiyada siyaasadeed si loo badbaadiyo dalka.\nGoluhu wuxuu saluugsanyahay doorka beesha caalamka oo ilaa hada ku jira xaalada arag oo sug (wait and see) taas oo qayb weyn ka ah waxyaabaha Dowlada Dhexe ku dhiiri galinaysa mowqifkooda ku salaysan iska indho tirka xaqiiqda jirta ee amni iyo siyaasadeed ee sii cakirmaysa.\nGoluhu wuxuu isku raacey inuu sameeyo Xisbi Siyaasadeed ee lagu magacaabo Xisbiga Hurusocod Qaran(National Progressive Party) oo ay ku mideysanyahiin afarta Dowlad Goboleed ee hada shirkan kasoo qayb galay, waxaana si kumeel gaar ah loogu doortey Gudoomiyaha Xisbiga Dr Cabdiweli Maxamed Cali Gaas inta laga gaarayo shirweynaha Xisbiga.\nDadka Soomaaliyeed waxay dib u eegista Dastuurka u idmadeen Gudiga dib u eegista iyo fulinta Dastuurka hadana waxaa muuqata in si cad loo afduubay shaqadii Gudigan, sidaas darteed Goluhu ma aqoonsan doono dib u eegis kasta oo Dastuurka lagu sameeyo ilaa iyo inta dib looga saxayo hannaanka dib u eegista Dastuurka ee wadadiisii laga leexiyey.\nWaxaa nasiib daro ah in iyadoo ciidamada iyo saraakiisha Dowlad Goboleedyada ee dhiigooda u daadinaya dalkooda loo la’yahay dhiig joojin hadana dowladu malaayiin doolar ku bixinayso diyaarado lagu qaadayo gaadiidka aan xabadu karin, hub iyo lacago lagu taageerayo musharaxa ay u wadato dooroshada Koonfur Galbeed kuwaas oo laga dajiyey Baydhabo si loo arqaladeeyo Doorashooyinka Dowlad Goboleedka Koonfur Galbeed.\nUgu danbayn Goluhu wuxuu ugu baaqayaa Beesha caalamka ee daneeya Soomaaliya, UN, urur goboleedka IGAD iyo AMISOM in si dhaw ula socdaan isbadalada amni iyo siyaasadeed ee dalka islamarkaana qayb ka noqdaan dadaalka lagu badbaadinayo dalka.\nGoluhu wuxuu Gudoomiye cusub u doortey Madaxweyne Sharif Xasan Sh. Aadan iyo ku xigeenkiisa oo ah Madaxweyne Axmed Ducaale Gelle Xaaf.\nGoluhu muxuu u mahad celinaaya Dowlad Puntland guud ahaan iyo shacabweynaha caasimadda Garoowe.\nXaaf Oo La Guddoon-siiyey Abaal-marinta Nabadda Ee Sanadka\nGaas: Xisbiga Hurusocod Qaran Waxaa Ku Mideysan Dhammaan Dowlad Goboleedyada


Puntland oo xirtay xadka ay la leedahay koonfurta Soomaaliya - Puntland Mirror Believable Media Website\nHomeSomaliaPuntlandPuntland oo xirtay xadka ay la leedahay koonfurta Soomaaliya\nPuntland oo xirtay xadka ay la leedahay koonfurta Soomaaliya\nSeptember 1, 2016 Puntland Mirror Puntland, Somalia 0\nBaabuur xamuul ah oo taagan xadka Puntland iyo koonfurta Soomaaliya. Sawirka: Puntland Mirror.\nGaalkacyo-(Puntland Mirror) Dowlada Puntland ayaa si rasmi ah u xirtay xuduudeeda ay la leedahay Koonfurta Soomaaliya, waxaana la diiday in baabuurta ka imaanaya koonfurta ay soo geli karaan gudaha Puntland, sida uu sheegay afhayeenka dowlada Puntland Cabdulaahi Jaamac Quraanjacel.\nMadaxweyne ku xigeenka Puntland Cabdixakiim Cumar Camay ayaa bishii lasoo dhaafay iclaamiyay in la xirayo xadka Puntland ay la leedahay koonfurta si looga hortago weerarada Al-Shabaab.\nBishii lasoo dhaafay ee Agoosto, ugu yaraan 30 qof ayaa dhintay kadib markii Al-Shabab gaari ay qarax kasoo buuxisay ku qarxisay xarunta dowlada hoose ee magaalada Gaalkacyo.\nTan iyo sanadkii 2008, maleeshiyada Al-Shabab ayaa gobolada Puntland waxay ka geysatay weeraro joogto ahaa oo ay ku dileen boqolaal dad shacab ah iyo saraakiisha amaanka.\nAugust 22, 2016 Madaxweyne ku xigeenka Puntland oo booqday dadkii ku dhaawacmay qaraxyadii Gaalkacyo\nPuntland close border with southern Somalia